c: text/html

text:
Val Rosandra…
Cheste e je une biele cjaminade di 11 K e D+ 300 m, che e tache dal parcament de “ciclopedonale Cottur” dilunc la sp 11 bandis Triest e nus puartarà fintremai al “cippo Comici“, il monument in onôr dal grant rimpinadôr talian che intai agns ’30 e ’40 dal secul passât al jere impegnât a puartâ indenant il nivel de dificultât al sest grât… fat il sotpàs si cjamine dilunc une biele e largje strade di glerie che nus puartarà a passâ denant de viere stazion dai trens di S. Antoni di Moccò e po’ dopo dongje dal paîs di Hrvati… passât un arc si rive li de crete de “Piçule Ferovie” e lant indenant e passadis dôs galariis si rive ad une crosere cuntune stradute cementade che e va di ribe jù viers Bottazzo… cjapant cheste stradute in font si svolte a drete indulà che e je la tabele pe glesiute di S.Marie in Siaris… da chì il troi al è ben segnât e si rive fin ae biele glesiute… di li si va indenant dilunc un teren di claps e cretis ben segnât cun bolins che nus puartin fin insom indulà si cjate la piçule piramide dedeade a E. Comici… dopo vêlu saludât cuntun mandi o podìn gjoldi di une biele viste de valade e des cretis dongje… tant che la parêt dai Falchi, la mont Stena e lis cretis par lâ a rimpinâsi… in some, une biele cjaminade indulà ombrene e soreli si alternin in graciis dai arbui che a son dilunc dal troi tant amât dai triestins… inalore…
Buinis cjaminadis a ducj, mandi !
…tancj auguroncici, Andrian !!!
Fin culì, di rif o di raf, o soi rivât… inalore sperin di lâ indenant ben ancjemò par cualchi an… fasintsi fuarce simpri cuntune preiere…
savint che… o deventarai vieli… i respiri parsore…
savint che… o podarai inmalami… i respiri parsore…
savint che… o prin o dopo o varai di lâ ancie jo… i respiri parsore…
savint che… o pierdarai ducj i miei afiets plui cjârs… i respiri parsore…
savint che… o puartarai di là dome ce che o ai fat … i respiri parsore…
savint che… o ai voie di jessi simpri cussint … i respiri parsore…
savint che… o vuei il ben di ducj… i respiri parsore…
savint che… o saludarai simpri cuntun biel mandi… i respiri parsore…
😎
Migliori connessioni
16-22 Settembre 2022
Il tema annuale della SETTIMANA EUROPEA DELLA MOBILITÀ 2022 è “Migliori connessioni”. Con questo tema si cerca di evidenziare e promuovere le sinergie tra le persone e i luoghi.
In particolare quelle persone che stanno offrendo la loro esperienza, creatività e impegno per:
aumentare la consapevolezza sulla mobilità sostenibile,
per promuovere il cambiamento comportamentale a favore della mobilità attiva,
raggiungere e creare connessioni tra i gruppi esistenti e il nuovo pubblico.
I cinque pilastri individuati per le “Migliori connessioni” sono:
Le persone
I luoghi
Il trasporto pubblico
La pianificazione
La politica.
European Mobility Week
Better Connections
Nell’ambito della Settimana Europea della Mobilità vorrei proporre questa iniziativa che sta a cuore a tutti i pattinatori . . .
. . . ERA – DAY . . .
ovvero
European Rollers Action – Day
L’idea sarebbe quella di scegliere una giornata in cui trovarci tutti insieme, magari ogni anno in una città diversa, per manifestare e sostenere il pattino come mezzo di trasporto ecologico… che ne pensate?
The idea would be to have a Day where we can meet each other, perhaps every year not in the same city, to demonstrate and support the skate as an ecological means of transport…
what about that?
Your opinion in the comment below… tnks. . .
…Ch’e vadi il to pinsîr a ce che plui ti è cjâr… come il miò sunâ libar e clâr…
Cuant che, domenie passade 21/08/2022, o soi rivât a casere Pramosio Alte tor lis 09H45 al jere biel za cjaldut, l’aiar al soflave ben e il parcament al jere cuasi dut plen ma par fortune o ai cjatât un puest… tor lis 10H00 o soi partît dilunc il troi CAI402 par là sù al lât di Avostanis ma cheste volte la prime tape nol jere il lât ma la Crete di Timau che cuant che tu tu rivis a Cleulis tu tu la viodis denant biele e imponent… passade la malghe delle Manze e pôc prime di rivâ al lât o ai cjapât un troi a cjampe che al puarte fin sù la cime de Crete e daspò plui o mancul une cuarantine di minûts o ai tacât la parêt furnide di cuarde di açâl rivant cussì insom de Crete pôc prime di misdì… di lassù in graciis di un cîl net si podevin viodi dutis lis mont… il Colians al faseve biele mostre di se propit li denant ma slungjant il voli fin là jù si podevin ancje viodi la Tofane il Pelmo e di chê altre bande il Mangart e il Triglav e tantis altris montagnis… un spetacul bielonon… cuant che o soi rivât in cime l’aiar al jere bielzà cuietât e no jere int ma daspò une mieze orute si jere in une cuindisine di personis… dutis impegnadis a fâ lis fotos e a nomenâ lis monts che si rivavin a viodi, tant che un zovin al à fat svolâ il drone… dopo vê mangjât e vê polsât un pôc e saludadis lis bielis fantatis di Udin o soi lât viers la siele di Avostanis cjolint un troi ch’al traverse e al puarte parsore dal lât fin lì de crete prin des rivis de mont Avostanis… achì bisugne fâ un grum di atenzion stant che il troi al zire ator de crete lant prime sù e po dopo lant di ribe jù viers la siele e deventant une vore stret, esponût e plen di jerbe… rivâts li de siele il plui al è fat… e o ai podût tacâ la mont Avostanis rivant in cime dopo vê fat une ribe in sù avonde tirade… de piche, dividude jenfri Italie e Austrie, o ai potût gjoldi di un biel panorame sù la valade austriache e di un biel grifon che al svolave in cîl cun lis sôs alis tant largjis… di chì dute ribe jù fin al lât che tor lis trê al jere plen di int, frutins e cjans tant che sù la parêt li dongje cualchidun al tacave a rimpinâsi… in sumis o pues dî che e je stade une zornade bielonone ma ancje une zornade, par me, storiche stant che o soi rivât a meti insiemi dôs cimis di passe 2000 m… une biele sodisfazion… inalore…
Buinis cjaminadis a ducj !!! 🗻
Cjalait achì dutis lis fotos de cjaminade
…valli del Natisone…
Daspò vê parcât la machine dongje il domo di S. Pieri dai Sclavons ( COORD: 46.12968954831961, 13.487701495557747 ) si cjape la strade che e puarte ae tratorie Le Querce e a chì si cjôl, a cjampe, il troi CAI 749 e si va indenant par plui o mancul 2 Km fin a cjatâ a drete il troi CAI 749a che nus puartarà fintremai al pas di Sant Canziano di lì cjolint il CAI 755 si rive, bot e sclop, dopo vê fat un toc di ribe sù, in cime a la mont San Canziano / svét Kocjàn – 723 m. In cime a chest mont o varês la biele sorprese di viodi chel ch’al reste di une viere glesiute dute fate in piere.
«La vista che si gode da quella vetta – scriveva nel 1912 Ivan Trinko – è magnifica: buona parte della pianura friulana, molte diramazioni delle Giulie di qua e di là dell’Isonzo, tra cui il gruppo del Krn, il prossimo Matajur, il Mia, la catena Stol – MonteMaggiore dietro la quale fan capolino il Prestreljenik ed il Canin»
La devozion a Sant Canziano ( svét Kocjàn in sloven ) e à dât vite al cognon Cocean, Coceani, Coceano, che si cjate inte zone dal Friûl a soreli jevât indulà che il Sant al jere plui cognossût e venerât…
Cheste e je une cjaminade une vore biele plene di storie e culture e ancje no masse lungje par vie che il troi al passe dut intal bosc cussì no si à il soreli simpri in batude parsore dal cjâf, ed in dut a son une dozene di km cuntun D+ 550 m par la cuâl no varessin di jessi problemis par EE…
Buinis cjaminadis a ducj !!!

robotstxt: allowed

filter: keep


text:
Te frazion di Darte si cjate un laboratori impuartant di restaur. Achì, di plui di trente agns, si puartin oparis ridusudis mâl che, in gracie de passion e de professionalitât di Luciana Simonetti e di Francesco Candoni (mari e fi), a tornin a cjapâ vite. «La plui grande sodisfazion e je che cui che nus à comissionât un lavôr cuasi simpri al è sodisfat dal risultât e cuasi simpri al torne».
Dopo il taramot dal ’76, la Regjon e à metût in pîts une scuele di restaur par preparâ tecnics che a podessin recuperâ lis tantis oparis ruvinadis. I cors a duravin cuatri agns e ancje Luciana Simonetti e à decidût di partecipâ e si è cussì specializade tal ram de sculture di len. Tal 1980 si è metude in propri vierzint il laboratori e tal 2002, dopo jessisi laureât in conservazion dai bens culturâi, si è zontât il fi Francesco Candoni che al à començât cussì il so percors lavoratîf. «Al è un mistîr cetant biel», e conte Luciana. «Dificoltâts – tai prins agns dopo il taramot – no ‘nd jere parcè che si jere ducj pronts a fâ, a volê cambiâ. Nô o vin lavorât un grum e ben parcè che e jere une disponibilitât economiche grandonone di bande dal Stât e de Regjon, e in plui o vevin la agjevolazion che fin tai agns ’90 – no paiavin la IVA. Al jere biel lavorâ parcè che tu jeris convint di fâ une robe biele e uniche».
«Jo – al dîs Francesco – mi rint cont che i timps a son cambiâts, e e regne la precarietât. Ma o soi otimist. Intant o lin indenant a lavorâ simpri tant. Tal timp e je cambiade la maniere di lavorâ parcè che la disponibilitât economiche dai Comuns (il 90% dal nestri faturât al è public) no je plui chê dai agns passâts. Al è cambiât il mût di lavorâ ancje sot l’aspiet pratic: in plui di fâ il lavôr di restaur, cumò o vin di documentâ la storie di dutis lis oparis. Ogni nestri lavôr al è controlât dai funzionaris de sorintendence ai bens culturâi. O vin di rindi cont des proceduris di lavôr e viodi che al sedi dut coret, cuntun rapuart tecnic. E je une forme par confrontâsi e une garanzie di atenzion.
Ma al è fondamentâl che ancje lis istituzions si rindin cont dal patrimoni che o vin, e soredut de sô difese. Un minim di manutenzion ordinarie periodiche e evitarès grancj dams e duncje a saressin mancul coscj elevâts intal timp: a varessin di garantî une tutele minime ma costant. Biel al è ancje lâ a presentâ il lavôr che al è stât fat a la int dal puest: une maniere par pandi e par fâ cognossi la storie e la culture». ■
Marta Vezzi
CJARGNE VIVE. Il laboratori di restaur a Cedarcjis............
Te frazion di Darte si cjate un laboratori impuartant di restaur. Achì, di plui di trente agns, si puartin oparis ridusudis mâl che, in gracie de passion e de professionalitât di Luciana Simonetti e di Francesco Candoni (mari e fi), a tornin a cjapâ vite. «La plui grande sodisfazion e je che cui che nus à comissionât un lavôr cuasi simpri al è sodisfat dal risultât e cuasi simpri al torne».


text:
Silvia Stefanelli e je laureade in Siencis forestâls a Padue e e à otignût un Master in Ecological Economics ae Universitât di Edimburc. Si è ocupade di gjestion forestâl sostignibile e di gjestion dal pericul di fûcs e di lavinis in zonis di mont.
Dal 2007 e lavore su progjets europeans sul cambiament climatic e su lis energjiis rinovabilis pe Regjon Friûl-Vignesie Julie e pe Comission Europeane. E à partecipât a dôs conferencis mondiâls sul clime, tant che membri de Delegazion europeane, e e je stade incjariade di stâi daûr de atuazion dal Pachet energjie e clime 2030 pal setôr boscs e clime.
E je academiche dal Caai, il Club alpin academic talian. ❚


text:
Nissune gnove ni dal Guvier ni de Rai.
Devant di chest imobilisim sflacjon e mufulît,
un grup di sindics de Assemblee de Comunitât linguistiche furlane
al menace une azion legâl
Cuant che si cjatisi a vê a ce fâ cun codiçs linguistics diferents al pues ancje sucedi di stracapîsi, massime cuant che no si dâi masse abade a chel che nus sta denant o si intint di tignîlu sot scorie, parcè che stimât inferiôr. Cussì, a nassin fraintindiments che a puedin ancje deventâ ocasion di contrascj jenfri lis diviersis realtâts, cemût che al è sucedût te epoche colonialiste tra Italie e Etiopie cul tratât di Uccialli, indulà che, par vie di une traduzion che e dave spazi a interpretazions diferentis, il nestri stât al veve cirût di dâi capot a chel dal negus, che però al veve nasade in curt la ferade.
Magari cussì no, no covente lâ tant indaûr te storie e ator pal mont par cjatâsi denant di câs inmò plui stramps e paradossâi. Tant par restâ te nestre regjon, al baste cjalâ ce che al sucêt cu la presince des lenghis minoritariis (ma forsit al sarès plui just fevelâ di lenghis minorizadis) tes telecomunicazions, viodût che, daspò 20 agns, la leç 482 dal 1999, aben che scrite in lenghe taliane, no je ancjemò stade ni intindude ad implen dal nestri guvier, ni metude in vore.
Tal Istât dal an passât, si jerin lassâts cu la aprovazion di bande dal Consei regjonâl di une mozion presentade dal grup conseâr dal Pat pe Autonomie, indulà che si domandave un rinfuarçament des sedis periferichis de Rai regjonâl, di mût di garantî un servizi public plui eficaç e inlidrisât sul teritori, cuntun voli di atenzion pes trasmissions in lenghe furlane. Po e je rivade une altre mozion in Consei regjonâl par vê programs televisîfs par furlan. Ma fin cumò, de antenone di vie Carati, indulà che si cjatin i uficis di Udin, no si à ancjemò viodude rivâ anime vive, anzit, cheste situazion e somee simpri plui simile al desert dai tartars di Buzzati, cuntune spiete che si sta slungjant tal timp cence produsi nissun cambiament.
Forsit a Rome no àn ancjemò capît che no sin plui ae fin dal Votcent, cu la int pleade des faturis e de sotanance, analfabete e ignorante dai siei dirits, o magari, no àn ricognossude la impuartance dal plurilinguisim tant che valôr, ma ancje tant che ricjece e risorse. Al va dite che ancje nô furlans i vin dade man fuarte a chest ategjament, cence mai cjapâ pardabon une posizion fuarte. La sgrifade e il berli de acuile, dut câs, a son rivâts di bande di un grup di sindics che, no vint vude nissune rispueste ni di bande dal Guvier ni de Rai, stufs di chest imobilisim sflacjon e mufulît, a àn cjapade la peraule ai 26 di Zenâr intune conference stampe te sede de Regjon a Udin, par domandâ un miorament dal servizi e i fonts pes trasmissions in lenghe furlane, daûr di ce che za al ven fat pe lenghe slovene. Tal câs contrari, i aministradôrs a intervignaran cuntune azion legâl.
Ae vuide di chescj “paladins” o vin cjatât Diego Navarria, sindic di Cjarlins e president de Assemblee de Comunitât linguistiche furlane, che di cuant che e je nassude si môf a pro dai dirits de nestre minorance, cence però dismenteâsi dal aspiet plurilengâl de nestre regjon, indulà che storichementri a convivin la lenghe taliane, furlane, slovene e todescje.
__
President, cheste conference e dimostre une sensibilitât fuarte di bande dai sindics furlans.
«O vin tacât a movisi te Sierade dal an passât, cuant che, ai 23 di Otubar, e je stade mandade une letare al president de Rai, al diretôr gjenerâl e ancje al diretôr de sede regjonâl. Intune setemane, la note e je stade firmade di 76 sindics, ma a podevin jessi une vore di plui, stant che tancj di lôr nus àn dade la lôr poie tai dîs seguitîfs».
__
La vuestre domande, dut câs, e devi jessisi pierdude par strade, stant che no vês vude rispueste…
«Te note, si domandave di garantî azions concretis pe tutele e pe valorizazion des lenghis furlane e todescje tai programs radiotelevisîfs, cuntune informazion plui ecuilibrade su dut il teritori regjonâl. Magari cussì no, no si è fat sintî nissun, nancje di bande de politiche. Al è par chest che o vin metude in pîts cheste iniziative, parcè che se cu lis buinis no si rive a otignî nuie, bisugne deventâ triscj e clamâ in cause ancje i avocats. O vin za individuât cui che nus supuartarà te azion legâl, che o sin daûr a studiâ».
__
Ae conference stampe dai 26 di Zenâr, però, la presince politiche de nestre regjon e je stade une vore flape.
«E je vere. O vin ricevût i messaçs di cuatri parlamentârs (Mario Pittoni, Aurelia Bubisutti, Guido Germano Pettarin e Tatjana Rojc) e dal deputât Daniele Moschioni, che a àn dade la lôr disponibilitât a vignînus incuintri. De zonte regjonâl nol jere nissun, dome i conseîrs Massimo Moretuzzo, pal Pat pe Autonomie, e Diego Bernardis, pe Leghe. In efiets, e jere une zornade cun tancj altris events ator, ancje i sindics a jerin impegnâts in altris manifestazions. Però al è stât un segnâl scjarsut di rapresentance».
__
Par cumò, la lenghe furlane e je presinte cun 90 oris di programazion radiofoniche par an. Ce proponêso voaltris?
«Ce che o vin cumò a son fruçons, se ju metìn a confront cu lis 4517 oris di programazion radiofoniche e lis 208 di television in lenghe slovene. Che al sedi clâr, chel che la minorance slovene (che e à ancje une sede di pueste pes trasmissions) e je rivade a otignî al è just, noaltris o domandìn di vê almancul il stes numar di oris, viodût che o sin la minorance linguistiche plui presinte in regjon. Te stesse maniere, si domande un rinfuarçament dai uficis di Udin, che a àn di deventâ la sede centrâl pai teritoris di lenghe furlane e todescje. La convenzion e scjât ae fin di Avrîl, se no si fasìn sintî cumò, o lin a risi di no saltâ plui fûr di cheste discriminazion».
__
Cualchi an indaûr, però, e jere stade fate cualchi trasmission televisive in lenghe furlane, cu la poie de Regjon.
«No à di jessi la Regjon a meti i bêçs, ma ben il Guvier centrâl e la Rai. Ce che al jere stât fat al leve cuintri de leç 482, che e dîs che la Regjon e pues integrâ cun fonts siei, ma no à di fâ une azion sostitutive di chê dal Stât. Cun di plui, bisugne tignî cont dal fat che la Rai e cjape bêçs ancje cui abonaments televisîfs che i furlans a pain ducj i agns: e podarès ancje meti in vore chescj progjets in autonomie, cuntune azion virtuose a pro dai siei abonâts».
__
Sui social a son saltadis fûr tantis vôs. Cualchidun us à criticât par vie che cheste no je une prioritât.
«Si sin fintremai sintûts dî che o vivìn ancjemò te Ete di Mieç. Il probleme al è ben plui seri: cuant che si cres cuntune imposizion nazionaliste, lis minorancis a vegnin metudis in bande e tignudis tant che element di folclôr e di pôc valôr, fasint crodi che cui che nus sta dongje al sedi un nemì (slovens e todescs). Al baste viodi il davoi che al è saltât fûr par chê ufierte di lavôr li che si domandave la cognossince de lenghe furlane. Nô o crodìn che la diversitât e sedi un valôr zontât, une oportunitât. Par fortune, o viodìn che la int e je daûr a cjapâ simpri plui cussience di chest e o lin indevant a scombati la nestre bataie in fuarce di cheste convinzion». ❚
Serena Fogolini


text:
Benvignûts te Vuide Utent di Haiku
Chi sot, tu cjatarâs la documentazion dai plui impuartants aspiets di Haiku. Sigûr, completâ e ingrandî la documentazion al è un lavôr cence soste (bute un voli ae version online pes pagjinis inzornadis e voltadis te tô lenghe). Se tu cjatis erôrs, o tu desideris sugjerî alc o magari ancje contribuî al progjet, par plasê contate la mailing list de documentazion. Se tu sês interessât a judâ cu lis traduzions, tu cjatarâs informazions in merit sul wiki de vuide utent i18n.


text:
Ancje se si è davuelt dome doi mês indaûr, al somee passât un secul dal referendum che al à mandât a Patràs la riforme costituzionâl che Matteo Renzi al veve sburtade cun fuarce: e la situazion taliane no je par nuie clare, stant che no si capìs ni se ni cuant che si larà a votâ. Gentiloni al puarte indevant lis riformis che al pues aprovâ cul jutori di une maiorance che e sarà ancje clopadice, ma che e somee tignî bot: e intant lis oposizions, di Grillo a Salvini, a ucin lis armis pes elezions. Tancj, massime Renzi, a varessin gust di lâ a elezions prin dal timp: ma la impression e je che a sedin cetancj di plui chei che a volaressin restâ a Rome fin ae fin de legjislature. Cuistion di pagnut?
La situazion si ingredee ancjemò di plui se si pense ae nestre Regjon, dulà che la presidente Serracchiani e la sô coalizion si son inçopedâts intun grum di sconfitis chest an. A àn cuintri la diestre e i grilins, come tal 2013, ma a àn taiât i puints ancje cuntune part de çampe (SEL nol esist plui e une part no je plui in maiorance). Il gradiment de Zonte al è stât misurât dal “Governance Poll” dal Sole 24 Ore, e l’esit al è stât brut: la Serracchiani e je rivade al tierçultin puest te classifiche dai Governadôrs.
E coventarès une gnove componente civiche e autonomiste par rinfuarçâ la coalizion a marche Pd: lu disin in tancj tal centri-çampe, di Mauro Travanut a Lodovico Sonego. A varessin vût dut câs di inacuarzisi prin, stant che il referendum al à definitivementri crevade ogni sperance di aleancis cui autonomiscj. Di fat, no ‘ndi è un in Friûl (ma ancje tes altri Regjons a Statût Speciâl, gjavât il Sud Tirôl) che al vedi votade la riforme Renzi-Boschi. E je stade viodude di fat come un atentât ae specialitât: e la difese de autoNOmie e je passade pe oposizion ferme a chest dissen di riforme de Costituzion.
Il Comitât Sono Speciale Voto NO al à rivendicât cun braùre il risultât, spiegant che inte nestre regjon la int e à capît che la riforme no judave di ciert la autonomie. Anzit, le meteve sot atac: e in prospetive e creave lis cundizions par un nivelament des regjons speciâls a chês ordenariis. No dome. La idee di une unificazion intune Macroregjon cul Venit e sarès stade ancjemò plui facile di atuâ. A pro nol è dome il centriçampe renzian, ma ancje buine part dal centridrete: i nemîs de autonomie a restin in vore, ancje parcè che la trasversalitât di chei che a considerin la specialitât come un residuât dai agns che a forin e je pardabon totâl.
Il pericul nol è duncje scjampât, nancje par ideis: e par difindi la pussibilitât di autoguviernâsi e covente cumò plui di simpri la nassite di une fuarce teritoriâl che e sedi buine di interpretâ lis domandis che a vegnin de nestre int e des nestris impresis. L’apel che al è vignût dai tancj che si son batûts pal No in prime linie, come Giorgio Cavallo, Roberto Visentin e Sergio Cecotti, al è che i zovins aministradôrs che si son fats i vues tai ultins agns a metin dongje lis fuarcis e si batin cuintri di un sisteme che al cjale il Friûl come une «pure espression gjeografiche».
L’apel al è za stât cjapât sù dai sindics dal Pat pe Autonomie e dai membris di altris fuarcis autonomistis come Patrie Furlane, ma ducj chei che si ricognossin intune vision peade al teritori cumò a son clamâts a une gnove sfide. La int furlane si fide simpri mancul des fuarcis politichis talianis, al somearès, e mai come cumò al podarès vierzis il spazi par une fuarce che si movi dome dal Friûl e pal Friûl, che e rivi a fâ soflâ gnovis bugadis di autonomie suntune tiere che a ‘ndi à une vore dibisugne. ❚
✒ Walter Tomada
Chel dai 4 di Dicembar isal stât un vôt autoNOmist?............
Ancje se si è davuelt dome doi mês indaûr, al somee passât un secul dal referendum che al à mandât a Patràs la riforme costituzionâl che Matteo Renzi al veve sburtade cun fuarce: e la situazion taliane no je par nuie clare, stant che no si capìs ni se ni cuant che si larà a votâ. Gentiloni al puarte indevant lis riformis che al pues aprovâ cul jutori di une maiorance che e sarà ancje clopadice, ma che e somee tignî bot: e intant lis oposizions, di Grillo a Salvini, a ucin lis armis pes elezions. Tancj, massime Renzi, a varessin gust di lâ a elezions prin dal timp: ma la impression e je che a sedin cetancj di plui chei che a volaressin restâ a Rome fin ae fin de legjislature. Cuistion di pagnut?


text:
Ce vuelial dî colâ dentri di un cuadri, esplorâ lis penombris di un afresc, fâ vivi une statue, sintî ce che nus conte une ancone, une miniature, une stampe? Cheste rubriche e puarte ae scuvierte des oparis di art che e je siore la Patrie, ma lis conte dal didentri, cu la vôs dai lôr protagoniscj, intun zûc gnûf e intrigant.
Tal manuscrit 264 de Biblioteche Guarneriana di S. Denêl, che al pues jessi viodût tant che une racuelte curiose di tescj di ete divierse e di argoment diferent, si cjate in particolâr il misteriôs Libellus fratris Telophori presbiteri et heremite: un scrit atribuît a un muini profetic, un eremite sfolmenât, di non Thelophorus, che al veve contât cun lenghe inflamade e inmagade cierts episodis dal Grant Schisme de Glesie Ocidentâl (1377-1453). Chestis cjartis in particolâr a puartin une date precise, il 1426, là che si dîs che il test al ven copiât in spiete de fin dal mont.
Lis pituris, dissegnadis a ingjustri di pene neri e in part coloradis di zâl e di ros, a son di grant nivel, e si puedin atribuî ae man di Antonio Baldana, za autôr di un rindicont poetic sul Schisme stes, che al à gjoldût di grande fortune, dedicât al Pape Martin V. Baldana al veve bielzà insiorât tantis cjartis di manuscrits de Italie setentrionâl, dutis plenis di figuris che in cualchi maniere a descrivin la Apocalìs, la conclusion dal Timp e la vignude dal Anticrist. Baldana al fo un grant amì di Varnîr di Dartigne, o ben Guarnerio d’Artegna, che, come che si sa, al è stât il fondadôr de Biblioteche di S. Denêl. Nodâr e espert in dirit, l’ilustradôr al jere jentrât inte confraternite dai Batûts, une vore ative in Friûl e a Udin in particolâr, tant di rapresentâ il cûr e la fonde di chel che al sarès deventât l’ospedâl citadin, ore presint dedicât ae Beade Vergjine dai Batûts. A lavoravin insiemi, i doi umaniscj; tantis a son lis notis segnadis di Baldana sui manuscrits di Varnîr. Salacor, a vivevin ducj i doi cun soference il lôr stât di canonics e in particolâr il celibât. I lôr fîs, ven a stâi Pasche di Varnîr e Zuan di Antoni, intal 1452 si sposarin metint sù famee e zontant ancjemò di plui il destin dai lôr gjenitôrs.
La man di Baldana e je rafinade, studiade, educade a lâi daûr a une vene artistiche ispirade e rare. I bastin pôcs trats, cualchi linie ben poiade su la pergamene par imbastî une storie. Tal nestri cas, nus pâr di lei ce che al è sucedût intal Concili di Cividât, dal 1409. In ducj i cuadris si viodin papis e cardinâi, imperadôrs e soldâts a contindisi la lôr Veretât: parsore di ducj, un svol di agnui e di diaui, che a businin intun cîl neri di fâ pôre. Fin cuant che e rive la Bestie, il Drâc che dut al glot e al consume.
di Agnul Floramo


text:
Cemût che al cambie il mût di viodi une robe: cuant che internet al à scomençât a slargjâsi, ducj a disevin che al varès metût adun il mont, e cumò, invezit, cu la storie dal «digital divide», al samee che plui che meti adun al vedi dividût cui che al à di cui che invezit nol à. Par digital divide (divari digjitâl, dispès scurtât in DD) si intint il divari che al è tra cui che al pues acedi aes gnovis tecnologjiis (internet, computer) e cui no.
Par me, internet al è come la coriere par lâ a scuele. Ancje chê al principi al someave che e metès adun e invezit dopo un pôc e à scomençât a fâ dut il contrari.
Di fat, cuant che o lavi aes superiôrs, internet no lu veve ancjemò nissun, ma chei che a vignivin dai paisuts a jerin separâts distès di chei di Udin dal «coriere divide».
Il fenomen dal «coriere divide» al romp la continuitât temporâl: i udinês a vivin il timp come une secuence di seconts, di minûts e di oris, par chei dai paisuts, invezit, il timp al è chê distance che passe di une coriere a chê altre. Par me, al lave des siet di matine aes siet e un cuart di sere, cuntune buse temporâl de une e mieze aes cinc. I fantats colpîts dal «coriere divide» no podevin decidi di stâ a gustâ a Udin e tornâ a cjase subit dopo, parcè che «subit dopo» al voleve dî cuatri oris. Cussì, i udinês a fasevin un grum di sports e di ativitâts extra scolastichis e invezit la nestre ativitât plui comune e jere chê di spietâ che e passàs la coriere. Par fuarce: se e jere une lezion o un alenament aes cuatri, l’udinês al tornave a cjase a mangjâ, al scomençave a studiâ alc, al lave al apontament e subit dopo al tornave a cjase. Noaltris o vevin di restâ a mangjâ un panin tal bar, spietant lis cuatri, e dopo de lezion spietâ ancjemò, fin che no rivave la prime coriere.
Ma il sfasament temporâl no si fermave ae organizazion de zornade: il «coriere divide» si slargjave ancje a altris robis, come la mode. I jeans colôr di ros, par dînt une, che a Udin a jerin disparîts di almancul doi agns, si slargjavin ancjemò une vore ben tes zonis cjapadis dal «coriere divide», e cuant che i nestris amîs citadins a scoltavin l’ultin cd di un grup punk rock, noaltris o platavin la cassete dal «Zecchino d’Oro» e – za che o jerin – ancje il «Corriere dei Piccoli».
Ma cumò al è cambiât dut, e internet al è mancul seletîf de coriere. Un grum di paisans che a patissin ancjemò il «coriere divide» a puedin organizâsi un viaç, fâ shopping e tantis altris robis ancje cence lâ a Udin.
Tal gno paîs, però, internet a bande largje nol è rivât. Fortune che cumò o vîf in citât, alore, cussì o pues lâ subit su internet a comprâmi chel pâr di jeans ros che o ai viodût su «Topolino».
BETE DI SPERE
AI 32 DI MAI. Cuant che a dividi e je la coriere............
Cemût che al cambie il mût di viodi une robe: cuant che internet al à scomençât a slargjâsi, ducj a disevin che al varès metût adun il mont, e cumò, invezit, cu la storie dal «digital divide», al samee che plui che meti adun al vedi dividût cui che al à di cui che invezit nol à. Par digital divide (divari digjitâl, dispès scurtât in DD) si intint il divari che al è tra cui che al pues acedi aes gnovis tecnologjiis (internet, computer) e cui no.


text:
Toponims
Presincis romanis tal teritori dal Medi Friûl, par cure di T. Cividini e P. Maggi
Il teritori dai doi comuns di Mortean e Talmassons al è discriminât une vore de virtuâl “linie des risultivis”, che e cor di est a ovest e che e pues jessi identificade plui o mancul cu la Stradalte. Lis motivazions gjeologjichis che a àn determinât cheste diviersitât a son cognossudis e a son ilustradis in maniere esaustive in studis specifics, motivazions nomenadis e tornadis a doprâ po tes monografiis locâls. Nô duncje o tornìn a cjapâlis, ancje parcè che pai nestris fins al è plui interessant analizâ lis consecuencis determinadis de divierse nature gjeologjiche che e diferenzie la part setentrionâl di chê meridionâl.
Lant de bande nord (Mortean) viers sud (Talmassons) si note un evident mudament te granulometrie dal teren, fenomen che al permet la infiltrazion des aghis meteorichis te part superiôr; in chê inferiôr, impen, il strât di arzile al impedìs il passaç des aghis di falde e al fâs sì che e torni sù, determinant une idrografie in superficie plui siore. Eco parcè che a nord de linie des risultivis a son tancj nons come Arnacis (dal latin “arenaceus”, arenôs) a Mortean, Gjàris (di “gjare”, glerie) a Lavarian, Grolis (di “groba” o di “grave”) inmò a Lavarian, Masarotis (di “maserie”, grum di claps gjavâts fûr dai cjamps e ingrumâts intun font pustot) inmò a Lavarian, Savalons a S. Andrât, etc.
A sud o cjatìn invezit Mezzoi e Mevol (“tal mieç des olis”), il prin a Flambri e distintementri a Talmassons, il secont a Flumignan; Prât des Olis a S. Andrât; Laval (“la val”, dal significât clâr) a S. Andrât e Vals a Flambri; Roie Macilar e Macilute a Flumignan e Macile a S. Andrât, che a ricuardin la esistence di masars, a testemonein la grande presince di aghe; Lamaruz (diminutîf di Lama/Lamar, “teren paludan”, “poce”) a S. Andrât, etc.
I idronims po a son, tra i toponims, chei che si mantegnin plui a lunc e a ‘nt cjatìn une vore tal teritori di Talmassons ancje se, par dî il vêr, pôcs a son chei antîcs: il plui interessant par chest studi al è di sigûr Roggia di Cusana, che forsit al è daûr di un prediâl roman, cun ae fonde il non personâl Cusius, come tal câs di Cusan, frazion di Çopule: al sarès, in sostance, un toponim derivât di un prediâl vêr e propri (*Cusanum/a).
Tal teritori di Mortean o cjatìn dome il Cormôr, che al è forsit il plui antîc idronim de zone, cu la sô base *kar (“piere”) di sigûr prelatine, ma che in cheste zone e je di considerâ toponim di ripuart.
Ancje lis carateristichis pedologjichis a son une vore diferentis par vie de divierse struture dal teren e chest al à determinât, di consecuence, une fertilitât dal teren plui alte propit a cjaval de za nomenade “linie des risultivis”.
Propit li a son vignûts sù i abitâts – nol è un câs, si à di tignî a ments – di S. Andrât, Flumignan, Talmassons e Flambri.
Flumignan in particolâr, al è di sigûr un prediâl roman (Fluminianum), basât sul non Fluminius. Cualchi dubi invezit al ven par Talmassons, che al podarès vignì di un non personâl roman, ma che al à inmò cualchi dificoltât etimologjiche. I riscuintris no son frecuents: si nomene “Ponte Talmassòn” e “Talmassòn” a Fontanefrede, “Talmasso(n)” a Brugnera e “Rio Talmàss” a Atimis. La presince di chestis vilis te fasse plui fertile dal teritori e à vût come consecuence un disvilup des lôr pertinencis in sens latitudinâl, cuntune lungjece di 7-10 km e une largjece di 1-2 km; chest al è dât de necessitât di une ripartizion teritoriâl ecue cu la vile a confin e di une diversificazion de racuelte tra i prodots dai terens secs dal nord e chei garantîts dai terens paludans dal sud.
Ve che alore o cjatìn a nord nons come Magrêt a Flambri, il cuasi omonim Magrêts a Talmassons e Campardo (“Campus aridus”?) a Mortean, impen a val a son tancj Bosc, Bus, Boscat, ducj cul stes, evident significât.
Tornant ae distribuzion dai abitâts, o viodìn che parsore de Stradalte e je plui omogjeneitât; cheste e je la consecuence di une sostanziâl compatece dal teritori di ogni singule vile. Stant che no esist chi la fuarte diversificazion gjeo-pedologjiche che si cjate pôc plui a sud, no si è sintude la necessitât di diferenziâ lis racueltis e duncje i teritoris no si son disvilupâts di nord a sud.
Lis stessis osservazions si puedin fâ sui rescj de centuriazion dal agri aquileiês. A nord de Stradalte, di fat, olmis evidentis di cardins e decumans si son mantignudis e si puedin viodi plui o mancul tal orientament de rêt stradâl atuâl; plui ben si puedin aciertâ cuntun studi cartografic precîs.
Culì si è duncje disvilupât il paîs di Mortean, non che al ven di sigûr di un prediâl antîc (Mortelianum), su la fonde dal gjentilizi roman Murtelius; nol è un toponim frecuent, ma si lu cjate in “Morteano” (Remanzâs) e in “Mortigliano” (Livorno). La presince dal paîs e à po gjenerât cetantis Viis di Mortean, cualchidune sul teritori in ogjet di studi, come a Lavarian, S. Andrât, Flumignan, Talmassons; ma ancje Palût di Mortean (a S. Andrât) e Roggia Morteana; al è forsit in plui dî che par chescj ultins no si pues fevelâ di toponims romans.
Un altri prediâl impuartant di cheste aree al è Lavarian (*Laberianum), o ben il mâs di Laberius, che forsit si pues confrontâ cun “Laverane/Leverano” (Nimis) e cun “Lavaiano” (Pisa). O cjatìn ancje, tal confin cun Listize, Pantian e Pantian disore, forsit dal non Pantilius midiant un “praedium Pantilianum”; che al à za gjenerât “Pantianins/Pantianicco”; chel, avonde dongje, al à però un sufìs celtic, il nestri al è cun sufìs latin.


text:
Ai 7 di Lui passât, jenfri la zonte comunâl di Pordenon dilunc une sentade dal consei, si è rivâts cuasi a une crisi cun tant di crevadure jenfri i partîts de maiorance. Cause dal cuntindi, la delibare presentade dal assessôr comunâl ai afârs gjenerâi, li che si domande la esclusion dal teritori comunâl di Pordenon de liste dai ents locâi dulà che si fevele tradizionalmentri e significativementri il furlan.
MOTIVAZIONS IGNORADIS_ Par sostignî il bilinguisim a son stadis puartadis une vore di motivazions, da lis origjins storichis, a lis oportunitâts politichis, da la sensibilitât dal cjâflûc viers i teritoris de provincie (par la grande part di lenghe furlane…), ai finanziaments, ma cun dut chel, il furlan al è stât gjavât di mieç. A dispiet di une volontât di Cardin (Vîf Pordenon) di sopindi il proviodiment in spiete di lâ in font inte cuistion, la sentade e je lade indevant e a pro de esclusion si son declarâts favorevui 32 conseîrs (FI, AN e PD) e contraris 4 (Cantiello dal grup mist, Cardin dal PD, Piccin e Caufin de LN).
Come chi dispès al sucêt, par justificâ une sielte che si sa bielzà jessi impopolâr, a vegnin tiradis in cjamp motivazions di caratar economic aministratîf (miôr spindi i bêçs par comedâ stradis e vie discurint…) e tal stes timp no si ten cont dai risvolts che la decision stesse e pues vê.
CUSSÍ LA LEÇ_ La lêç regjonâl e proviôt che i ents locâi a podin sielzi in libertât lis modalitâts di adesion al protocol (in base a lis sô esigjencis) e che i finanziaments di conseguençe a son adeguâts a lis necessitâts; viodûts i numars di spese presentâts come motivazion par gjavâsi fûr de lêç, al ven di pensâ che il test de leç stesse nol è stât let ad implen, ancje par vie che come che ben si sa, jessint finanziaments bielzà stanziâts (e in carghe a Regjon e Provincie), no vêju nol significhe fâ sparagnâ bêçs a la comunitât ma dome pierdiju. Di no sotvalutâ nancje il fat che di une leç come che pal furlan al è facil gjavâsi fûr, ma tal câs di un futûr e pôc probabil ripensament al sarà avonde dificil, se no che impussibil, tornâ dentri (par chel che al rivuarde il doprâ i finanziaments a nivel scolastic, par progjets di insegnament leâts al furlan, par furtune i articui 3 e 18 a garantissin il sostegn ancje a lis areis esclududis).
DECISION PENALIZANT_ Une decision come chê cjapade da la zonte di Pordenon e pues jessi penalizant par dute la regjon, parcè che e podarès fâ nassi dubits su la reâl validitât e aplicabilitât dal test in cuistion. Al ven di pensâ ancje che la premure doprade e vedi un so altri parcè, viodût che suntun teme cussì delicât, no je stade ni sintude ni cjapade in considerazion la volontât de int, e par di plui, passant intune setemane da la Comission al Consei, al è mancjât il timp di preparâ une reazion (…cualchidun, un dì, al à dite che a pensâ mâl si fâ pecjât ma… dispès si le induvine!).
Dal sigûr a Pordenon no si fevele furlan come intai paîs dulintor, ma in passât si fevelave un furlan no tant difarent dal “Folp” di Cordenons (paîs cunfinant) o di chel di altris zonis subit dongje. Fat chest che nol fâs dal cjâflûc dal Friûl Ocidentâl un riferiment pal furlan, ma che le dîs lungje su la legjerece doprade di cualchi aministradôr, cuant che al berle di partignince storiche.
Il numar di personis di Pordenon che a fevelin par furlan al è bas, ma il numar di chei che in citât a lavorin ducj i dîs, e che a fevelin in marilenghe al è impuartant; par di plui il furlan in citât lu capissin ben e a son ancje tantis ativitâts comerciâls che a fasin da la partignince al Friûl il siei mutîf di svant.
INTEGRAZION MANCJADE_ Intune comunitât dulà che, par vie de di imigrazion e de necessitât di man di opare, si fevele tant di integrazion e cunvivence cun altris culturis, al preocupe il fat che e ven discungnussude e discriminade propite la culture des lidrîs storichis. La stesse culture che invezit a rivendichin cun fuarce i paîs subit dongje di Pordenon che dal Venit a vuelin mudâ regjon e tornâ in Patrie (Cint, Midune di Livence, Pramaiôr e Tei…) fuarts di un passât di culture e lenghe furlane. La stesse culture che propite intai ultins agns a tornin a scuvierzi une vore di paîs dal “hinterland” e de zone di Cjanive, Budoie e Dardâs li che une vore di publicazions e manifestazions a àn come smire il tornâ a scuvierzi lis lidrîs storichis e la partignince a une Patrie. La stesse culture che (cun buine pâs dai aministradôrs di Pordenon), e caraterize la grande part dal teritori di une provincie che e fasarà une vore plui fadie a ricognossisi cul so cjâflûc.
Pordenon a à dit NO al bilinguisim!Sandri Olivetto
Ai 7 di Lui passât, jenfri la zonte comunâl di Pordenon dilunc une sentade dal consei, si è rivâts cuasi a une crisi cun tant di crevadure jenfri i partîts de maiorance. Cause dal cuntindi, la delibare presentade dal assessôr comunâl ai afârs gjenerâi, li che si domande la esclusion dal teritori comunâl di Pordenon de liste dai ents locâi dulà che si fevele tradizionalmentri e significativementri il furlan.


text:
“La quistion plui serie dal nestri doman ‘e sarà chê di mantignî une diferenzie tra i omps e i polez. Chest pinsîr nol po’ fâ ridi, cun dut che tante int a’ pensin che nancje cun dut il progrès ch’o vin o ch’o varin no si podarà dissipâ une diferenzie cussì grande. A’ son persuadûz di sêi une vore diferenz ancje dai dindiaz e des ocjs”.
La ironie di Lelo Cjanton (1922-2009) e je za dute in chest toc scrit pal Strolic dal 1965 e che al fâs di jentrade a cheste racuelte che la Filologjiche e à dât fûr tant che omaç al om (pai siei 80 agns… passâts) e al autôr.
Une sielte dai siei intervents plui di dut sul Strolic, ma ancje su altris sfueis furlans, a scomençâ dal 1949 fintremai al 2000.
Eddy Bortolussi che al à curât il volum (240 pagjinis) al à dividût il materiâl par argoments: La situazion (scrits scuasi ducj dal 1971); Mutivazions (1974): une riflession ogni mês, insiorade di un pinsîr poetic sul moment de stagjon; Pinsîrs su la lenghe (1976); Quistionutis (1972): ancje chestis une par ogni mês; Friûl di vuê e di doman (1970): une schirie di obiezions “cuintrifurlanis” che Lelo ur rispuint, pont par pont; Contis, buridis fûr massime intai agns 1949-1958, ma ancje plui resintis (la ultime e je dal 1997); Puisiis e lamps di vilotis (a scomençâ dal ’49 fin al 2000); Letaris (1961-1969); Paîs pe vite (1986-1993): di Andreis fin a Zui a son piturâts, in prose o in viers, 52 paîs (ancje frazions piçulis che nancje no si saveve il non) de Patrie (cun cualchi deviazion: Grau, Sant Canzian), intai lôr aspiets plui carateristics: il paissaç, la storie, il non dal pont di viste toponomastic, lis cjasis, lis glesiis e v. i.
Par finî, une poesie che e sclarìs il concet di Patrie par Lelo e la traduzion par furlan di une liriche di Ignazio Buttitta (poete sicilian) su la impuartance de lenghe pe vite di un popul.
E salte tai vôi la capacitât dal autôr di viodi, prime dal timp, la impuartance di argoments che a saressin vignûts in lûs dome agns plui tart: l’incuinament, l’ambient di protezi, la omologazion culturâl e, duncje, la pierdite dai valôrs de tradizion, chei che a davin la voie di vivi la vite cun intensitât. ❚
✒ Laurin Zuan Nardin
SIMPRI BOGNS. Lelo Cjanton, Friûl e di vuê e di doman, Pasian di Prât, 2007............
“La quistion plui serie dal nestri doman ‘e sarà chê di mantignî une diferenzie tra i omps e i polez. Chest pinsîr nol po’ fâ ridi, cun dut che tante int a’ pensin che nancje cun dut il progrès ch’o vin o ch’o varin no si podarà dissipâ une diferenzie cussì grande. A’ son persuadûz di sêi une vore diferenz ancje dai dindiaz e des ocjs”.


text: Cuant che aromai plui di dîs agns indaûr o metevi adun il materiâl pe antologjie Amalârs, o vevi osservât che inte leterature tradizionâl furlane si cjatin un grum di contis che a àn ce fâ cul bon acet, ven a stâi cul dovê di ospitalitât. I protagoniscj di chestis contis a jerin par solit il Signôr e Sant Pieri, o pûr la Madone e il so frutin, o altris sants o personaçs dal imagjinari coletîf e cualchidune e someave tant a storiis e narazions plui famosis di altris bandis dal mont e di altris epochis. Cussì e je saltade fûr cheste piçule antologjie dal bon acet, che e met adun contis furlanis popolârs o di autôr, liendis e mîts dal mont antîc grêc e roman, tocs gjavâts fûr de tradizion cristiane, e ancje dal mont arap, flabis de tradizion taliane e europeane; ma dongje, leâts come intune cjadene di significâts, o ai inserît ancje poesiis di autôrs furlans modernis, come Zanier e Zof, e ancje di autôrs forescj come Goethe o Brecht.


text:
«Ta chest lavôr, che al è une ode al amôr,
si metin in discussion i stereotips
dai rûi dal om e de femine»
Nol è facil di cjatâ un rimpin salt in cheste ete di riferiments simpri plui svoladis, cun istituzions sflacjonis e principis svuedâts di contignûts. Fintremai il mont culturâl e chel artistic a fasin di spieli a di cheste flaperie, cemût che al mostre il nivelâsi des propuestis e il va e ven di nons di grups e di autôrs di atrat scjars. No cate dut, a cjalâ ben, si cjate ancjemò cualchi oasi indurante che e resist aes bugadis dal nuie, sedi tal grant desert dal mont, sedi tes splazis plui piçulis, cemût che al podarès jessi il nestri Friûl. Cussì, se si fevele di teatri par furlan, al è facil che lis vuestris orelis si drecedin subit bande Grediscje di Sedean e che il cjâf al ledi ai “fantats” (Fabiano Fantini, Claudio Moretti, Elvio Scruzzi) dal Teatro Incerto, formazion storiche che di cuasi cuarante agns e puarte in sene i siei spetacui, cuntun sucès garantît di public e di critiche. De tonie di predi al mus dal don Chisciotte, de monture di alpin al tabâr invernâl, a son pardabon tancj i vistîts che i trê atôrs si son metûts intor par cumbinâ une baronade simpri gnove e diferente, cul efiet di une comicitât spontanie e esplosive, di ridi a plene panze, cence, però, lassâ in bande la riflession su temis cetant delicâts e impegnatîfs.Ancje il spetacul che al debutarà dentri dal circuit dal Ent regjonâl teatrâl dal Friûl-Vignesie Julie (prime ai 30 di Març a Sedean, replichis ai 31 di Març a San Vît dal Tiliment e ai 13 di Avrîl a Cjamin dal Tiliment), “Fieste”, al nas di une constatazion tragjiche de esistence umane dai nestris dîs, indulà che il mont al somee colât sot dal jôf de violence e la int e à pierdude la strade o ben e à lassât di lotâ, intun clime di depression e di demoralizazion che forsit nol à precedents. Il protagonist Francesco (Fantini), di fat, al à a pene pierdût il lavôr e cheste cundizion lu à puartât a jentrâ in crisi ancje tal rapuart di cubie, che al è daûr a sfiliâsi par vie dal so orgoi. La dì dal so 60m complean, doi scognossûts un pôc scalembris (Moretti e Scruzzi) a jentrin te cjamare dal B&B li che al è a stâ di cualchi timp, cu la scuse di une fieste pal inovâl. Al tache cussì un viaç dentri des pôris e dai turbaments dal personaç, intun scandai dal om che, stiçât dai doi agnui-spirfolets, al cîr di tornâ a cjapâ in man la sô vite e la sô felicitât.
Il test al cjape la imboconade di “Il procès” di Kafka, ma massime di “Il complean” di Pinter, cun situazions paradossâls e un pôc fûr dal vade, cemût che dispès si viôt tai lavôrs dal Incerto.
«Pinter al è un dai autôrs di fonde de nestre dramaturgjie, che e va scuasit a lenzi l’assurt, ma che e lasse simpri un alc di enigmatic e tantis domandis cence rispueste. Nô lu interpretìn te nestre maniere, ma o lassìn simpri che il public si fasi ancje une idee sô», nus conferme Moretti.
__
Trop dificil isal puartâ al public messaçs ancje dramatichis midiant de comicitât?
«L’aspiet dramatic al è un teme che o vin simpri metût in sene, ta ducj i spetacui precedents. Al è clâr che la trasposizion teatrâl e puarte a une amplificazion e a une dimension grotescje. Al è come cuant che un si inçopede e al cole par tiere: il prin mot par un che al cjale al è chel di metisi a ridi, cence pensâi ae gravitât pussibile de situazion. La nestre e je une cifre recitative, une maniere di contâ storiis, che e puarte ae comicitât ancje par vie dal ritmi, de energjie e dai caratars che o lin a rapresentâ. Magari la int e pues dî che il nestri mût di recitâ al è simpri compagn, ma par nô ogni spetacul al è diferent, cun dinamichis che a cambiin dal dut e costruzions dai rûi che a mudin in maniere drastiche; duncje, ancje nô o sintìn e o vivìn in maniere divierse ogni nestri personaç».
__
Cemût ise colade la sielte des parts cheste volte?
«Fabiano al è il deprès, l’om esaurît, che al è ancje il simbul di dute une umanitât in crisi denant de matetât de societât contemporanie. Jo e Claudio, invezit, o sin i doi agnui che, midiant de nestre nature di clown (Claudio “diretôr”, paron e mostacjin; Elvio “august”, un pôc sdavasson e ingjenui), o puartìn in sene la vôs de cussience dal personaç», nus conte Scruzzi.
__
A proposit di vôs, Fabiano, tu che tu âs vût lavorât ancje difûr dal Friûl: parcè esistial ancjemò il Teatro Incerto dopo tancj agns? Cuale ise la sô fuarce?
«L’Incerto al esist ancjemò parcè che al à cjatade une sô identitât precise, in relazion ae int che i sta ator, e al à maduride une cussience dal sintî di chest popul, che al è chel furlan. O metìn in sene personaçs che il spetatôr si ricognòs tes lôr storiis, intune comunitât di riferiment che o cognossìn ben e che duncje nus da la pussibilitât di fâ teatri intune maniere dal dut particolâr, in gracie dal rapuart di confidence e di intimitât che o vin tiessût tai agns cul nestri public. Cun di plui, nô trê si cognossìn di fruts e o recitìn intune lenghe, chê furlane, che e je chê che o vin imparât par prime e che o doprìn di istint par esprimisi. Il talian al è vignût dopo e nol pues rindi te stesse naturalece e imediatece ce che o vin voie di rapresentâ».
__
E in chest câs, cuale ise la morâl dal spetacul che o sês daûr a meti in sene?
«Chest lavôr al è une ode al amôr, une flabe indulà che si metin in discussion i stereotips dai rûi dal om e de femine», al tache Elvio. «Ae fin, di fat, il protagonist si metarà di gnûf in discussion par salvâ il so rapuart. Ve ca, se o vessin voie di doprâ une cjançon di Fossati, culì o sin denant di une “ricostruzion di un amôr”. O vin volût dâ un messaç positîf pal avignî, che e esist ancjemò la sperance par un doman miôr e che l’amôr al pues vinci su la gangrene di chest mont malât».
Fabiano al zonte: «Il nestri spetacul, dut câs, nol è un lavôr su la depression, ma ben sul cambiament, sul passaç di une cundizion a di une altre, e sul stimul a cjatâ stradis gnovis. Al è une sorte di sburtade a agjî, parcè che, a vê voie di cirî, al è simpri alc di gnûf che nus spiete. Nuie al è pierdût: ancje se un al à passât i 60 agns e al è restât cence lavôr, al pues simpri riscuvierzi un sens». ❚
Serena Fogolini
Interviste / «Provait a recitâ, che us dispatusse ancje pe comunicazion di ogni dì»Dree Venier
Interviste cun Luca Pagot, atôr amatoriâl di Sclaunic. Cuatri peraulis su la sô esperience e su la situazion dal teatri amatoriâl par furlan A pene tacât l’Istât, mi àn invidât a un spetacul di teatri amatoriâl a Sclaunic. La compagnie e je chê de La Pipinate. Il lûc, il curtîl di une aziende agricule in […] lei di plui +
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +


text:
Torah
Torah (ebraic: תּוֹרָה ) e je une peraule ebraiche che al vûl dî "leç" o insegnament.
Seont l'Ebraisim al pues indicâ:
- i prins cinc libris dal Vieli Testament (il Pentateuc cristian, peraule che invezit al ven dal grêc), che secont la tradizion a forin dadis a Mosè di bande di Diu su la mont Sinai.
- la leç ebraiche in sens plui gjenerâl. Plui di precîs, di dopre il tiermin Torah shebiktav (ven a stâi "La leç che e je scrite") par indicâ i cinc libris dal Pentateuc e il tiermin Torah shebehalpeh par indicâ dutis lis tradizions orâls codidificadis sucessivementri.
I libris de Torah a son:
- Gjenesi (Gen) (בראשית, Bereshit: "In principi...")
- Esodo (Es) (שמות, Shemot: "Nons")
- Levitic (Lv) (ויקרא, Vayikra: "E lui al clamà...")
- Numars (Nm) (במדבר, Bamidbar: "Tal desert..."), e
- Deuteronomi (Dt) (דברים, Devarim: "Peraulis", o "Discors")
(I nons ebraics a son cjapâts des peraulis iniziâls dal prin versets dai rispietîfs libris. Cjale, par esempli, Gjenesi 1:1.)
E je consuetudin finî la leture de Torah intun an e par chest e je sudividude in 54 parashoth, (plurâl di parashà, ven a stâi "porzion") al numar des sabidis intun an. Lis parashoth a cjapin il non de prime o ben di une des primis peraulis cun cui a scomencin.
Vôs leadis[cambie | modifiche il codiç]
Leams esternis[cambie | modifiche il codiç]
- (furlan) La bibie par furlan


text:
Messe grande, simpri plui grande, inte basiliche di Aquilee pe ricorence dai Ss. Ermacure e Fortunât, chest an ricuardâts di Glesie Furlane te domenie dai 18 di Lui. Come ogni an si rinove di fat la volontât di ricuardâ te basiliche mari i nestris sants protetôrs che di secui incà a veglin sul Friûl. Cjants e messâl, dut par furlan, par sintîsi inmò plui dongje te solenitât de liturgjie a lis nestris lidrîs plui profondis, cuant che fin dal imprin, intun cristianisim inmò fresc ma za vigorôs, ta chescj mûrs secolârs a rivocavin lis preieris dai nestris vons ta chê lenghe che e jere espression di une vite leade sì al imperi dilagant, ma che e cjapave forme e identitât proprie. E vuê, ben cussients di trop timp che al è passât, sintî chês preieris e chei cjants intune lenghe inmò nestre, dilà di dut, al fâs capî cetant impuartant che al è mantignîle vive e fuarte.
OGNI AN SIMPRI DI PLUI_ Messe simpri plui grande si diseve, parcè che a ogni an che al passe si zontin simpri plui fedêi che a riscuvierzin lis lôr olmis, in graciis ancje di cheste solenitât dulà che, insiemi al grup di celebrants, si fasin dongje ancje int comune, autoritâts… e forescj. Tancj di fat a son i visitadôrs che a rivin te citât di Aquilee par riscuvierzi il so passât, midiant i museus, i sgjâfs, lis rapresentazions storichis, ma ancje in chescj moments di riflession. Int che e preave insiemi ai furlans, ancje se no capive trop dute la liturgjie, ma che tal moment di recitâ il Pari Nestri nol à coventât savê nissune fevele, se no chê dal cûr. Int ancje che, cjalantsi ator e scuadrant ogni cjanton de basiliche, si divertive a scoltâ chei predicjadôrs fevelâ intun mût strani, come se a fossin daûr a assisti a un spetacul gnûf, «folcloristic», sbeleant i sants e i vîfs. Dal cûr alore al è vignût fûr un messaç, che Cualchidun al à mandât, par berlâlu a fuart, e par che a fuart lu vessin sintût: «il Signôr al fevele ancje par furlan, puartaitnus rispiet». Lu àn puartât, lant daûr dai insegnaments di Crist, voltantsi par ufrî chel segn di pâs che nus rint ducj fradis, dilà de lenghe e dilà de tiere.
LA PRESENTAZION DAL NUMAR DE “PATRIE”_ Segn di sperance al è rivât ancje plui tart tal dedicât a la presentazion dal ultin numar de «La Patrie dal Friûl», cui intervents dal nestri diretôr Dree Valcic e dal redatôr Christian Romanini. Li dal ristorant ai «Patriarchi» pe prime volte in cheste ocasion si son cjatadis dongje dutis trê lis rapresentancis politichis teritoriâls: chê comunâl te vieste dal sindic di Aquilee Alviano Scarel, chê provinciâl cul president Pietro Fontanini e pe Regjon l’assessôr aes Risorsis agriculis, naturâls e forestâls Claudio Violino. Ducj insiemi a àn pandût la volontât e l’auspici di continuâ a puartâ indevant la rinassite dai vêrs valôrs furlans, partint ancje de riscuvierte des nestris lidrîs cristianis.
Venusia Dominici
ATUALITÂT – Chê messe a Aquilee............
Messe grande, simpri plui grande, inte basiliche di Aquilee pe ricorence dai Ss. Ermacure e Fortunât, chest an ricuardâts di Glesie Furlane te domenie dai 18 di Lui. Come ogni an si rinove di fat la volontât di ricuardâ te basiliche mari i nestris sants protetôrs che di secui incà a veglin sul Friûl. Cjants e messâl, dut par furlan, par sintîsi inmò plui dongje te solenitât de liturgjie a lis nestris lidrîs plui profondis, cuant che fin dal imprin, intun cristianisim inmò fresc ma za vigorôs, ta chescj mûrs secolârs a rivocavin lis preieris dai nestris vons ta chê lenghe che e jere espression di une vite leade sì al imperi dilagant, ma che e cjapave forme e identitât proprie. E vuê, ben cussients di trop timp che al è passât, sintî chês preieris e chei cjants intune lenghe inmò nestre, dilà di dut, al fâs capî cetant impuartant che al è mantignîle vive e fuarte.


text:
Foto di Walter Criscuoli (ducj i dirits a son riservâts/tutti i diritti riservati).
Walter Criscuoli al nas a Udin tal 1958. Al insegne Fotografie tal Istitût Statâl di Art di Udin e Fotografie digjitâl te Academie di Bielis Arts di Vignesie. Al à partecipât a cetantis mostris di art contemporanie, coletivis e personâls, in Italie e tal forest. Al lavore ancje te fotografie di reportage, lassant plui dispès tal cûr de sô vore la figure umane. Lis fotos che nus presente ta cheste photogallery a fevelin di Scozie, tiere cuntun fuart spirt identitari. Al vîf a Glemone.


text:
19 aprile 2007
Il 5 par MIL ae Patrie
Dânus une man: no ti coste nuie, al baste dome meti tes caselis il riferiment de Patrie dal Friûl (scrîf 01299830305): LOTANT PAR UN FRIÛL PLUI FURLAN, TU STÂS MIÔR ANCJE TU!
Riedo Pup al diseve:
«A son sfueis che a àn un intent sôl: dâi vôs a la int, sintî, racuei e documentâ lis propuestis, lis richiestis e lis protestis dai furlans. A son gjornâi che a fasin vitis a vivi, a stentin a rivâ, ma no molin. A son come poleçuts denant dai falcuçs, ma no si rindin. A son e a vuelin restâ a servizi dal Friûl e a muerin pluitost di metisi al servizi de poiane».
(gjavât fûr dal libri «Magari Ancje» ed. «La Vita Cattolica», 1983)
21 commenti:
- thermonuke ha detto...
-
Alore, che no si vivi di dome pan o pues ancje sedi d'acuardi.
Però che in chestes pocjes ocasions si impensin di cui che il pan no lu à lu riten doveros.
O vares dal sigur cjatat plui oportun che, t'une ocasion come cheste tu metessis di bande le to "fede" che paraltri e je ben supuoartade di lecs di tutele, discretamentri furnides di beçs, a pro di causes un tic plui concretis.
Se tu permetis ti judi jo cun doi tre esemplis:
miedis cence frontieres une organizazion volontarie di miedis, iluminant el slogan de vignete di Altan: "Siate un po egoisti salvate un essere umano"
E par une volte FANCULO el to gjornal che par un che nol a di mangja nol covente nancje par netasi el CUL!!!
- 20/4/07 23:08
- thermonuke ha detto...
-
O ai dite tre esemplis cuindi chi o met altris doi:
Par la plui tal larc Unicef
Opur par vigni a iniziatives plui dongje e di persones che ben tu congossis Internatioal adoption
E no ai nomenat cuintri asocjazions italianistes nazional risorgjimental che volint e son propite parceche o soj serio!
Di gnuf fanculo al parevoi che ti fas viodi dome furlan!
Cence astio ma cun determinade franchezze!!!
- 20/4/07 23:19
- Christian Romanini ha detto...
-
Mandi Thermo, ben tu âs fat a proponi altris destinazions.
Se jo o ves il "parevoi", come che tu disis tu, dal sigûr no tu varessis la pussibilitât di esprimiti in dute libertât...
Stant che internet al dâ la pussibilitât a ducj si creâsi ognidun i spazis siei, jo mi soi dome permetût di proponi un discors... se cualchidun altri al à voie di proponint di altris, a mi mi va ben, ma tal gno o speri che o vedi almancul la libertât di podê fevelâ di ce che o ai voie...
e dopo no stin a fâ populisim, fasint a gare di cui che al fâ plui beneficence... e je une robe brute: purtrop tal mont tante int e mûr di fam e miserie e come che tu i dâs a di un, no tu ur dâs a trops altris? Ognidun al è libar di fâ beneficence cemût che al vûl e a cui che al vûl... se si ves di mandâ a f.....o alc, si podaressin mandâ a f.....o tantis robis che ancje tu tu dopris dome par comoditât.
Jo no ai mai fat conts tes sachetis a nissun e duncje no stâ a vignî a fâ il moralist che no tu paris tant bon.
Cence asse, ma in dute sinceritât!
- 21/4/07 03:29
- von Ribbentrop ha detto...
-
...
- 23/4/07 12:50
- Luca Peresson ha detto...
- Questo commento è stato eliminato dall'autore.
- 24/4/07 01:47
- Luca Peresson ha detto...
-
Thermo, par fortune che o soi bon di nadâ, se no o riscjavi di neâmi in chest mâr di demagogjie.
- 24/4/07 08:40
- thermonuke ha detto...
-
Tu as reson Luca.
No volarino migo ve il dubit che come che tu i dâs a di un, no tu ur dâs a trops altris?
o no varao di fami vegni i sens di colpe parceche o vevi pensat di cjoli le television LCD?
Sierin i voi ancje te ocasion di destina bez za fur des nestris sachetis al mot:
LOTANT PAR UN FRIUL PUI FURLAN
TU STAS MIOR ANCJE TU (parce po?)
E PAZIENZE PAI MUARTS DI FAN
- 25/4/07 23:30
- Christian Romanini ha detto...
-
Parcè stâstu miôr?
parcè che se tu ciris di risolvi daurman i problemis dal mont intîr, no tu rivis.
ma se tu tachis a risolvi i problemis dal cuotidian ator di te, prime tal to paîs, forsit, pas dopo pas, tu rivis a rindi miôr no dome ce che al à ator di te, ma ancje ce che al è plui in là.
e dome rispietanti te e cognossint lis tôs lidrîs, tu puedis frontâ ancje i problemis dal mont.
- 26/4/07 00:10
- thermonuke ha detto...
-
O resti de me, o continui a galegjâ tal me mâr di ilusions.
Buine nadade a ducj.
- 26/4/07 00:20
- Luca Peresson ha detto...
-
Thermo, jo no mi met a fâ polemiche e o soi sigûr de tô buine fede. Ma se o pues permetimi: cualchi timp indaûr cualchidun mi à insegnât "il giudizio è l'espressione massima della conoscenza", ven a stâi che judicâ un arlêf (meti un vôt) no al è mai facil. Chest al varès di jessi ancjemò plui valit cuant che si fevele di sieltis che rivuardin il cjamp de solidarietât. Tu stâs doprant malementri (un grum) la tô notevul capacitât retoriche e tu stâs judicant sieltis che intun pais "normâl" no varessin di jessi metudis in oposizion (ven a stâi: e je une polemiche gratuite). Cun di plui tu stâs fasint une evidente azion demagogjiche doprant temis di nivel internazionâls dome par tacâ azions di caratar locâl.
E cumò voi a nadâ.
- 26/4/07 12:23
- Furlans de diaspore ha detto...
-
Thermo,
retoriche e je retoriche e le to e puce di retoriche.
No le' misteri che al "Furlanism" militant ti da' fastidi.
E je simpri int che mur di fan, cun che si trate di finanzia' e contribui' a organizazions cultural, che le ai za sintude... (soredut in Italie ) forsit al e' al motif che in Italie no si spint bes pe ricerche scientifiche.
In fin ce co ul di', nol esist dome al doi par mil....par fa' dal ben.Ma par plase' no stin a usa' cui cal sta' pies di no' par da ju a le Patrie.
Den 200 ale patrie e 500 fur di sachete ai puars....( si fur di sachete no le chel nol dul )
Mandi e buine nadade a ducj.
- 26/4/07 16:26
- thermonuke ha detto...
-
Temas internazionai par atacs locai? mmmmh...tesi debelute.
Cjalin achi.
O ancjechi (plui complicadut).
Mi somee che an sedi int cun bisugne di ajut...
e mi somee ancje che le 482/99 e tuteli cun bogns e biei beçs le lenghe e le culture.
Se dopo come Myself e volin fa le falope di clamalu el furlanism "militant" mi va benissim, ma a chest pont e stin tabajant di un moviment politic e les formis di finaziament proviodudes de leç e son inmo altres.
Myself tu fasis simpri des bielis fotos ma forsite tu ti ses smenteat ce c'al e un 730.
Have a nice swimming day.
- 26/4/07 21:06
- Furlans de diaspore ha detto...
-
Thermo,
No ai fonts di reddits, cjasis o proprietats intestadis o interess in Italie, par cui in vite me' no ai mai fate une diclarazion 730 in Italie. L' unic interes co ai al e' chel emotif pal Furlan :-)
O aj fat tantis dichiarazions 1040 ( dichiarazion merecane )
Pal rest, buine gnot...
- 26/4/07 23:10
- Christian Romanini ha detto...
-
Un F16 (dome un) al coste 200.000.000 (dusinte milions) milions di euros.
E cuntun F16 di mancul o pensi che la aereonautiche no vadi in crisi... o no?
- 26/4/07 23:47
- Christian Romanini ha detto...
-
Thermo, a proposit di provocazions... ce mi dîstu di cheste piçule liste de spese?
- 26/4/07 23:51
- Christian Romanini ha detto...
-
Thermo, tu disis: "mi somee ancje che le 482/99 e tuteli cun bogns e biei beçs le lenghe e le culture", thermo, sêstu sigûr?
prime robe no juste: la leç 482/99 no tutele la culture, ma e je une leç che e fevele di tutele des minorancis linguistichis. Ergo no finanzie nissune progjet culturâl.
seconde robe no juste: bogns e biei bêçs... va ben che ta chest mont dut al è relatîf, ma propit parcè che dut al è relatîf, alore relativizin...
se paragonât al gno 730, dal sigûr i scuasit 8 milions di euros stanziâts tal 2006 par cheste leç a son un biel grum di bêçs.
Ma se o cjali miôr o viodarai che tal 2007 a son stâts taiât scuasit 2 milions di euros, mi ven di tirâ un porco e di augurâ un bon palotolîr a chei che a fasin i conts a la carlone cence cognossi i numars. Se o pensi ancje a la riduzion pal 2008 e pal 2009, alore la incazadure e cres inmò di plui. Se in plui o consideri che chescj finanziaments a son no dome pal furlan (600.000 personis plui o mancul), ma ancje par chês altris 11 minorancis (lenghe sarde=1.000.000, cence contâ chei altris: in Italie, passe 2milions di personis a fasin par di une minornance linguistiche) alore mi vegni dubis sul concet che tu tu âs di "bogns e biei bêçs", cuant che invezit a son ator pe publiche aministrazion strassariis sore strassariis...
Se ae fin o cjali in Europe, o viôt che in Svuizare tal cjanton Grison (50.000 mil di lôr) a àn a disposizion 6.000.000 (sì: 6 milions!) di euros, ma ocjo: dome pe television. E se o cjali in Gales, l'ufici che si ocupe de tutele de lenghe galese (800.000 mil di lôr, 30% plui dai furlans) al à a disposizion ogni an 20milions di euros. Cjalant chescj dâts mi ven di ridi (par no vaî...) cuant che o sint a dî che in Italie, lis minorancis linguistichis a àn masse bêçs.
Paradossalmentri, o aceti plui vulintîr cuant che tu mi disis "jo no soi dacuardi" pluitost che tu mi disis "no stâ a lamentâti parcè che lis minorancis a àn za bogns e biei bêçs".
come che o disevi: in italie si stracin tancj di chei bêçs che in confront i fonts pe 482/99 a son dome fruçons.
- 27/4/07 00:12
- Christian Romanini ha detto...
-
E soredut no son straçâts se investîts in progjets biei! Se po e fasìn une analisi plui costrutive, si à di dî che chescj bêçs, stant che a son PÔCS, si à di doprâju in maniere inteligjente e fâ biei progjets e no porcariis.
- 27/4/07 00:15
- Christian Romanini ha detto...
-
ma chest al è un principi che al vâl par ducj i cjamps...
- 27/4/07 00:16
- thermonuke ha detto...
-
Oh la!
Cussi tu mi plasis!
Finalmentri ti ai sveat da torpor filologjic-cirfologjc-arlefolic in cui tu jeris colat...
Un pont par te par che dal F16!
Viodin se cualchidun al rive a di inmo alc o se sin dome jo e te...
(se no tant val che si congossin e che ti cjati in place e ti dedi dutis ches che ti ai promitudes)
Ti segnali che il link de liste de spese nol funzione, pe 486, al e relatif ma usgnot (le ai salvade a cjase) ti posti un coment di ds che o vares gust che tu mi disessi alc.
Mandi William Wallace dal furlan!
- 27/4/07 09:29
- thermonuke ha detto...
-
Però sgherfant o aj cjatat une copie de pagjine.
Un altri pont par te, (ma publichile)ancje se les cifres mi dan cuachi dubit... ma distess...
Ti clamarai CASARomanINI
- 27/4/07 09:51
- Luca Peresson ha detto...
-
Temas internazionai par atacs locai? mmmmh...tesi debelute.
... ma no tu âs dât rispueste.
E viodût che no funzionave plui la tesi dal Unicef tu âs tirât fûr il discors de 482 (che al sarès tant che contestâ OGNI iniziative di solidarietât intal non di un stât assistenziâl). E la tesi debile e sarès la mê.
- 28/4/07 00:27


text:
La patrie dal Friûl
La patrie dal Friûl al è un gjornâl che atualmentri al ven fûr une volte al mês e che al è dut par furlan.
Storie[cambie | modifiche il codiç]
Il prin numar al ven fûr ai 24 di Fevrâr dal 1946, al presit di 10 francs, cul titul di “Patrie dal Friûl”, sfuei setemanâl indipendent; il logo al presente une acuile patriarcâl cun la scrite “di bessôi”. Lis pagjinis a son cuatri, e la redazion e jere a Udin, in borc di Prampar; la responsabilitât di diretôr e je dal avocât Vitorio Gasparet, e la stampe e je prime fate di A. Pelegrin, di Udin, po di Manuzio, simpri udinês. Dai 15 di Mai 1948 al Setembar 1953 il gjornâl al è direzût di Lelo Cjanton (Aurelio Cantoni), e la scjadence di publicazion e je cuindisinâl. Di chel moment lu cjape su Marie Del Fabro, femine di Felix Marchi, fondadôr dal sfuei; in chest periodi il gjornâl al ven fûr mensilmentri, ma cence tante regolaritât, pes difficoltâts a cjatâ articui e abonaments. Tal 1976 il Moviment Friûl, traviers la persone dal so segretari politic Marco De Agostini, al pense di recuperâ Patrie dal Friûl, restade libare, par sei scjadude, come che al risulte al Tribulâl di Udin. De Agostini al regjistre la testade al nr. 384 dal regjistri dal Tribunâl cu la date dai 13 di Dicembar 1976, socie di riferiment la Clape Culturâl Furlane Hermes di Colored (che e davuelç iniziativis culturâls par cont dal MF), rapresentant legâl e diretôr responsabil Marco De Agostini. Al informe intant Felix Marchi de iniziative, che al reste une vore content e al scrîf a De Agostini une letare di aprovazion e di ringraciament. Il prin numar de Anade XXII de Ete Gnove al jes tal Zenâr 1977. A colaborin te redazion plui di lôr, in primis pre Antoni Beline e altri predis dal grup di Glesie Furlane. Par vie des grandis spesis sostignudis pe jessude di 20.000 copiis dal sfuei in ocasion de Fieste de Nazion Furlane dai 3 di Avrîl 1977, ideade e organizade dal Moviment Friûl, e dal fat che al è mancjât il contribût di sogjets che si son ritirâts dal impegn organizatîf dopo di vêlu imprometût, Patrie dal Friûl e jentre in dificoltât, e tal 1978 e cesse di sei publicade. Dome une jessude isolade tal 1979 e po dal 1983-84 jessudis mensîls o bimestrâls fint al 1988. Il grup di predis di Glesie Furlane vuidât di pre Antoni Beline, che al vûl percori une politiche culturâl furlaniste autonome rispiet al Moviment Friûl e ancje in competizion, dopo di vê domandât al segretari politic dal MF la cession de proprietât di Patrie dal Friûl, par no assumisi ancje la cjame dai debits de testade, al opzione di regjistrâ une testade diferente cu la zonte di un articul denant, La Patrie dal Friûl, e di tacâ a publicâle. E je la fin dal 1979. Pre Antoni Beline al domande a Marchi la cession de testade tal 1977 e, cundut che la operazion no à valôr legâl parcè che e je za scjadude e e je za passade di proprietât, parcè che e je stade tornade a regjistrâ di De Agostini, al ricêf ai 14 di Novembar 1977 une declarazion di cession dal vieli proprietari, che si è dismenteât di vê za ringraciât De Agostini par vê tornât a fâ jessî il so sfuei di une volte. Di fat Marchi nol pues cedi ce che nol è plui so, che se al ves cedût a pre Beline, mestri e predi in Cjargne, Patrie dal Friûl, Beline al varès scomençade une sô publicazion di Patrie dal Friûl e no di La Patrie dal Friûl. Pre Toni al reste diretôr fin al Dicembar di 1988, po la cjarie e passe a Federico Rossi di Vilecjace e daspò a Federico Gubian di Glemone; tal 1999 al torne Beline, che la manten fintremai la muart, che lu beche di colp ai 22 di Avrîl dal 2007. La clape daûr al gjornâl e sielç par cjapâ il so puest l'ilustradôr e gjornalist Dree Venier, che za dal Setembar dal 2006 al jere jentrât inte redazion. Venier al lasse la direzion cul numar di Dicembar dal 2009 e il so puest al ven cjapât di Dree Valcic, gjornalist de Il Gazzettino.
I personaçs[cambie | modifiche il codiç]
La storie de Patrie e je sigurementri leade aes figuris di Felix Marchi, insieme cu la femine Marie Del Fabro, e di Pre Josef Marchet. Il prin, dentist udinês, antifassist visserâl, profete de autonomie furlane, al fo il fondadôr dal gjornâl e il principâl sostenidôr par plui di 30 agns. Il secont al rivà un pôc dopo ma al colaborà cun Marchi cun grancj risultâts, ma al scugnì molâ pes pressions de Glesie che no viodeve tant di bon voli la colaborazion cuntun personaç “estrem” come Marchi.
I agns di aur[cambie | modifiche il codiç]
I agns plui biei e feconts pe Patrie a forin i prins, cuant che il gjornâl al presente lis splendidis oparis di pre Josef Marchet, come la Cuintristorie dal Friûl (publicade tra i 16 di Novembar dal 1950 e il 1 di Zenâr dal 1952), lis Letaris ai furlans (1 di Fevrâr dal 1950 – 1 di Zenâr dal 1951), lis notis di filologjie e gramatiche furlane, che a saran daspò metûts dongje inte opare “Lineamenti di grammatica friulana”. Inte Patrie al ven ancje publicât il prin romanç par furlan, “Aghe dapît la cleve”, di Dino Virgili, oltri che un grum de produzion di chei agns de clape di poetis de Risultive.
Leams esternis[cambie | modifiche il codiç]
- (furlan) Sît de Patrie dal Friûl


text:
La mont dal Signôr01 di Zenâr 2004
O alci i miei vôi viers lis montagnis. Tropis voltis no aio pensât a chestis peraulis dal salm in chestis zornadis di cjalt? Ma il gno interes pes monts al è plui profont e vitâl e di cuant che o soi rivât te prosaicitât de plane furlane, che i mestris di spiritualitât le coleghin cu la mediocritât e la tiepidece, i miei vôi a cjalin dispes in sù, in alt, viers de cjadene des monts che, come une man inmense, a strenzin afetuosis e siguris cheste nestre benedete tiere furlane.
Il fat al è che jo lassù o ài lis mês lidrîs. Di lassù, des monts guartanis, e vignive mê none di Sostâs. Di lassù, des monts di Davai, e ven mê mari. Lassù, su la mont di Plauris, gno pari e il pari di gno pari a àn strussiât i agns plui biei de lôr biade vite. E in plui, sot de Tersadie, e je covade la int dal gno prin amôr.
La mont come pont di riferiment, come pont fêr tun mont che dut al zire tune velocitât al limit dal insopuartabil. E la mont e je li, che ti salude tal partî e ti spiete tal tornâ, jê che e à nudrît i tiei paris e e fasarà compagn cui tiei fîs. Nissune marivee alore che inte Bibie la mont e sedi cjapade come spieli de eternitât e de eterne fedeltât di Diu. La mont e je grande ma no fâs pore e se ancje no tu puedis permetiti grandis confidencis, ti dà un sens di fiducie. Ancje se no parten a nissune gjenerazion, parvie che lis nudrìs e lis sotere dutis, ognune si sint contemporanie e le viôt e le gjolt come une robe sô.
La mont, tal so misteri, e fâs di puint fra cîl e tiere. Difat lis sôs lidrîs si pierdin te profonde scuretât de tiere e la sô spice e sfide la inmensitât dal cîl. Par chel i antîcs le àn simpri considerade la dimore dai dius e ancje Mosè al è lât sù in alt par cjapâ la leç.
Cjalanle di lontan, e semee muarte e cence vite, a diference dal mâr in eterno moviment. Se però tu vâs dongje, tu cjatis une varietât infinide di plantis e jerbis e nemâi e colôrs e odôrs. E ti regale ancje il profum delicât di une rose e il cjant dolç e fantasiôs di un ucelut. Par no fevelâ de vite che si svolç sot tiere, la plui straordenarie, che no cognòs polse.
La int cressude suntune mont e je diferente di chê vignude sù inte vastitât slavrade de planure. E je plui discrete, inlidrisade, prudent e malfident, peade a lis sôs ideis e fedêl tes amiciziis e tai rancôrs. Là che i paîs a son a soreli, tu varâs int vierte e cjacarone e là che a son ta lombre a saran plui suturnos. Parcè che la mont no je dome mari dal cuarp ma ancje de anime e dal temperament de sô int. Par chel, cuant che a partissin ur semee di murî e cuant che a tornin ur torne a ridi e il voli e il cûr.
Il libri sant, vint di fevelâ dai misteris dal ream e de eternitât, al à sielzude la parabule de mont. Difat e je metude in alt che ducj le viodin, e domande fadie a lâ sù come ogni robe serie e ti dà la vision globâl, relativizade e disledrosade des robis come che lis viôt Diu. Dome lassù si podeve prontâ la taulade eterne, là che i prins a sentâsi e a ristorâsi a saran i puars e i bogns.
O mont eterne, o eternitât des monts! Cui podaraial lâ su la mont sante? Chel che al cjamine te onestât, che al pratiche la justizie e tal so cûr al dîs la veretât (Sal 15,2). Ma ancje i triscj a varan dafâ cu lis monts. Cuant che ur disaran: Colait sore di nô! (Lc 23,30).


text:
… la crudêl zobja grassa
Tal 1511 la Joibe Grasse e colave juste ai 27 di Fevrâr e, ta chê zornade, si invià il riviel plui grues de storie dal Friûl.
Stiçats de false gnove, butade fûr di Toni Savorgnan, che i filoimperiâi a jerin rivâts a Pradaman, cetancj contadins plens di marum a tacarin un riviel cuintri dai nobii udinês. La prime cjase a colâ e fo propit chê dai Della Torre (i Troians), che a stavin de bande dai nobii e dai borghês.
In bandis di vuerilie, i contadins a cjaparin, a meterin a sac e a brusarin cjistiei e palaçs ator par dute la Patrie tant che chei di Vilalte, Murùs, Çopule, Voleson, Spilimberc, Colorêt, Susans, Madrîs, S.Denêl, Feagne, Tarcint e v.i. A bonâ il dut a rivarin il taramot dai 26 di Març che al sdrumà il cjistiel di Udin e la gjandusse che a faserin miârs di muarts.
Il riviel al fo inneât tal sanc, ma lis comunitâts furlanis a cjaparin cussience de lôr fuarce. Une fuarce che ur permetè di tratâ la lôr poie militâr a Vignesie daûr dal rispiet dai lôr dirits e che, cualchi an plui tart, e fasè nassi la Contadinance, orghin rapresentatîf des comunitâts rurâls cence avuâi in Europe. Inalore, par nô furlans, chê dai 27 di Fevrâr, e je la date miôr par celebrâ la Zornade Furlane dai Dirits.
A cheste zornade, che chest an e cole propit di joibe cetant che 503 agns indaûr, radio Onde Furlane e dedearà lis trasmissions dal 27 Fevrâr 2014 par ricjatâ cussience e braure di cui che o sin, par no dismenteâ che i furlans a àn savût lotâ pai lôr dirits.
Fuarce Friûl, simpri !
😎
… @ Universitât dal Friûl (UD)
A Udin inte sale dal Tiepolo, palaç Caiselli, intal androne Florio, 2, miercus 26 di Fevrâr 2014 aes 15.00 e sarà la cunvigne:
Tutele e valorizazion dal paisaç e dal colôr de culture furlane.
La cunvigne e je inmaneade dal Cirf cun la poie dal Club Unesco di Udin.
Plui informazions: Tutele e valorizazion dal paisaç e dal colôr de culture furlane
…intal cuartîr Sant Paoli a Udin
Usgnot, vinârs 21 Fevrâr 2014 aes 21.00, inte suaze de XXX Rassegne dal cine di Montagne intal Auditorium Menossi, in vie S.Pieri 60, a Udin al sarà l’incuintri cun il pari de rimpinade sportive e autôr dal mitic libri “Cento nuovi mattini” Alessandro Gogna.
L’incuinti e varà come teme: “Montagne: dopradis o vivudis?”.
😎
…incuintri a Remanzâs
Inte sale conferencis lì de galarie Comunâl di Art “A. Galliussi” a Remanzâs in place Paolo Diacono, 16, vinârs 21 di Fevrâr 2014 aes 20.30 il docent de Universitât dal Friûl Simone Del Fabbro e fevelarà di raspulis.
… @ Cividât
Vittorio Podrecca al jere nassût a Cividât intal 1883 e daspò al jere lât a Rome indulà, intal 1914, al cree il “Teatri dai Piçui“. Cumò la Citât di Cividât e vûl fâi onôr dedeantli une mostre dal titul “Maria Signorelli & Vittorio Podrecca: un incontro”, metint cussì adun dôs figuris cetant impuartantis par il teatri di animazion dal prin ‘900. Inte suaze de mostre, che e larà indenant fintremai ai 16 di Març 2014, si puedin viodi lis marionetis di Podrecca ma ancje chês de colezion di Maria Signorelli che a vegnin di diviersis bandis d’Italie – Napoli, Bologna, Venezia, Genova – e di Europe.
La colezion Signorelli e je stade dade, in comodât di ûs, al comun di Cividât che intune cun il Ministeri dai Bens e Ativitâts Culturai e dal Turisim e realizarà il “Centri Podrecca – Museu des maraveis di Maria Signorelli”. Un unicum, intal sô gjenâr, in dute Europe.
Look at… the movie: Teatro dei Piccoli di Vittorio Podrecca @ Cividale del Friuli (UD)
😎
…Mirok the scarecrow and Gina the lark
Une gnove striche di Mirok il pipinat e Gine la lodule…
– Tu às sintût che si cjatavin inte vile in Svuizare ?
– Sì, o ai sintût, si viôt che ur plâs la mont benedete
– Cumò la int si domande se alore al è stât dut un complot
– Eh za, e somee che al sedi stât fat dut a taulin
– e sarà il tormenton de istât che e ven
– cuâl isal ?
– …jeristu ancje tu a Saint Moritz ?
– ahahahahah !!!
😎
… a Remanzâs
Inte sale conferencis lì de galarie Comunâl di Art “A. Galliussi” a Remanzâs in place Paolo Diacono, 16, vinârs 7 di Fevrâr 2014 aes 20.45 il gjeolic Andrea Mocchiutti e fevelarà di: Aghis e Gjelogjie de Alte Plane Furlane


text:
“Il muart al steve lunc distirât cu la panze par aiar sul prât e il sanc daûr de cope al veve za fat une piçule poce rivant a cuvierzi la gruesse piere che il sassin al veve doprât par crevâi il cjâf. Grant, grues e scûr, al someave un telamon colât jù dal cîl”
Cussì al scomence chest romanç bilengâl di Nascimbeni, editât de meritevule cjase L’orto della cultura di Pasian di Prât. Fausto Zof, inte introduzion, al fevele di un zâl a sfont psicologjic e sociâl. In efiets, la impostazion e je chê: il delit, il suspietât, i indizis e infin la veretât che e salte fûr in gracie di un personaç plui inteligjent di chei altris, che no si ferme aes aparencis, ma che al va insot tes robis. In chest câs, al è un avocat che al cjape sù chest assum e, stant la profession che l’autôr al à esercitât par scuasi cuarante agns, nol è dificil cjatâ elements autobiografics in cheste figure.
Zof al fevele ancje di une ‘conte dure, a voltis violente’. E chestis peraulis a descrivin ben la prime part dal libri, vâl a dî lis miôr pagjinis. La figure di Remo e je piturade cun precision psicologjiche e tintis mareosis. Si trate di un ‘loser’, si disarès in dì di vuê, di un pierdint, che al à vût vonde pôc de vite e che, cumò, rivât dongje de vecjaie, si viôt gjavât ancje chel pôc.
La conclusion e je consoladorie e il letôr al reste content par Remo. Ma il critic nol pues fâ di mancul di pensâ a ce esit che e varès vût cheste opare, se l’autôr al ves olsât di
evitâ l’’happy end’ e di continuâ inte vision pessimistiche de prime part; se, in sumis, il pierdint al fos restât un pierdint che cuintri di lui si incagnissin dutis lis fuarcis.
Nascimbeni al dîs, inte sô note preliminâr, che lui al scrîf pal gust di fâlu. E cence altri chest gust si lu cjate inte meticolositât che al dopre par contâ la storie dai personaçs che a jentrin di comparsis inte storie principâl (Tunine, Tite, Piu e parfin il cjan Filut). Se, po, un al à gust di scrivi, al vûl dî che al à let tant o, magari, viodûts tancj films. Ogni scritôr al devente, alore, un pôc canibal, intal sens che al fâs sôs lis esperiencis di leture o di vision che al à vudis. O scomet che Adrian al à vût viodût e assimilât il film Umberto D di Vitôr De Sica (il cjan e il so paron disperât) e chel di Vitôr Cottafavi Maria Zef (il prin film dut par furlan, li che il protagonist Siro Angeli al concupìs la gneçute Lisute). ❚
Laurin Zuan Nardin
SIMPRI BOGNS. Adriano Nascimbeni, “Remo e sô fie”, Cormons, 2014............
“Il muart al steve lunc distirât cu la panze par aiar sul prât e il sanc daûr de cope al veve za fat une piçule poce rivant a cuvierzi la gruesse piere che il sassin al veve doprât par crevâi il cjâf. Grant, grues e scûr, al someave un telamon colât jù dal cîl”


text:
Ancje se aromai a son sù par jù 40 agns che si cjatisi te Glesie Mari di Aquilee pal avôt dai Ss. Ermacure e Fortunât, protetôrs dal Friûl, ogni volte e je une grande emozion. Chest an ancjemò plui grande par vie dal fat che o sin simpri di plui.
Al è un segn che al merte di jessi ricuardât in cheste ultime celebrazion, la int in pîts a scoltâ la messe cun grande atenzion, a seguî i cjants, che chest an a son stâts eseguîts dal côr “Vôs di Vilegnove”, direzût di pre Roman Michelot e che il mês passât al è stât a cjantâ te basiliche di S. Pieri a Rome.
O TACHÌN A SEDI IN TANCJ_ I agns indaûr si viodevin tancj curiôs, che si fermavin jù pe celebrazion plui par câs che par seguî cun convinzion la messe; invezit chest an e jere pardabon tante int, vignude di pueste propit par chel. No podìn duncje fâ di mancul di crodi che si sta creant une cussience condividude di tancj di lôr, che si sintin simpri plui part di chê identitât che la zornade de celebrazion, ma no dome, e sta cirint di pandi tra i furlans.
E no podeve jessi di mancul in chest 2011, che al à viodût la leture continuade de Bibie par furlan dai 3 ai 9 di Avrîl te glesie de Puritât a Udin, tirant dongje, come che al à ricuardât il president de Arlef Lorenzo Zanon, plui di 1300 furlans par un event che al segne une tape fondamentâl te storie de nestre Patrie. Si viôt che ben a planc lis robis, fatis ben e cun costance, a san puartâ tal cûr de int chê sensibilitât che, magari cussì no, ur ven sbeleade e scombatude ogni dì. La int, al è pôc ce fevelâ, si sta rindint cont che chescj a son aveniments impuartants, no dome par cui che al crôt, ma ancje par cui che al vûl tornâ a scuvierzi lis sôs lidrîs storichis, culturâls e religjosis, come che al à vût ben dit il president de provincie Pieri Fontanini tal so salût in ocasion dal ghiringhel che si è tignût dopo de messe, come ogni an, li dal ristorant “Ai Patriarchi”.
IL FAT_ Al sarà forsit par chel, par cheste “rinassite culturâl” dai furlans, o olsi a dî, che si verifichin cierts episodis intrigôs, come chel avignût fûr de glesie pôc prime dal inizi de messe: la bandiere de Patrie, che tal so messaç e puartave scrit “i furlans a vuelin preâ te lôr lenghe” e veve di jessi a ducj i coscj tirade vie, “par no fastidiâ il bonsignôr”, al è stât spiegât…
Dut câs la bandiere e je restade li dut il timp, come che e reste ferme la nestre volontât di scombati par podê vê, biadelore, il messâl par furlan che o sin inmò in spiete de aprovazion de bande de Cei.
I PROTAGONISCJ_ A celebrâ la funzion al jere, adun cui predis di Glesie Furlane, il vicjari gjenerâl de diocesi di Concuardie – Pordenon bons. Basili Danelon che, une vore preseât, al à fevelât e let par furlan ancje se nol è di marilenghe furlane. Te sô omelie, cheste sì par talian, al à ricuardât cualis che a son lis motivazions che a puartin i pelegrins a incuintrâsi ogni an a Aquilee e, citant pre Antoni Beline, al à afermât che il motîf prin al è propit chel de riscuvierte des nestris lidrîs, tornant ta chê glesie che nus à gjenerât come popul par cjapâ in man la ereditât de nestre fede cristiane.
Po dopo, al à continuât bons. Danelon, no vin di contentâsi de traduzion de Bibie par furlan, ma o vin di pandile ancje aes gnovis gjenerazions, tignint cont, rinfuarçant e vivint l’impegn viers i nestris Sants.
Venusia Dominici
ATUALITÂT – Te Glesie Mari par tornâ aes nestris lidrîs............
Ancje se aromai a son sù par jù 40 agns che si cjatisi te Glesie Mari di Aquilee pal avôt dai Ss. Ermacure e Fortunât, protetôrs dal Friûl, ogni volte e je une grande emozion. Chest an ancjemò plui grande par vie dal fat che o sin simpri di plui.


text:
«Il furlan al è une gjinastiche pal çurviel»: peraule di Domenico Lenarduzzi, origjinari di Çopule ma par plui di cincuante agns dirigjent de Comission europeane, e pari dal progjet Erasmus, chel che al permet ai students universitaris di dute la Europe di studiâ intun ateneu forest. Lenarduzzi al è tornat in Friûl in Fevrâr, par incuintrâ i students des scuelis superiôrs a Pordenon, intune cunvigne organizade dal Servizi politichis europeanis de Provincie, coordenade dal assessôr Markus Maurmair. Il dirigjent de Union europeane, che al vîf di tancj agns a Bruxelles (a è ancje il president dal Fogolâr furlan de capitâl belghe), al à contât li sôs esperiencis dentri de Comission, soredut intai agns che al è stât creât il progjet Erasmus. Il prossim mês di Jugn si votarà pal gnûf parlament european: «Us invidi a lâ a votâ – al à dit ai zovins -, e soredut a deprovincializâsi: non stait a fâ vacancis «cidinis» a Lignan ma lait in paîs forescj, parcè che i zovins di chei altris paîs europeans a no si fasin problemis a vignî achì a cirî pussibilitâts di studi e di lavôr». I zovins students pordenonês a àn volût però ancje cognossi il so parê sul insegnament dal furlan tes scuelis dal oblic. «A cjase mê, in Belgjiche, o ai simpri fevelât par furlan – al à zontât Lenarduzzi -, e plui che tes scuelis o pensi che al sarès miei sostignî la marilenghe in ambient familiâr e culturâl, par esempli tal teatri. Ma si à di dî che, inte scuele, il furlan – miei se opzionâl – nol fâs nuie di mâl, anzit. Cressi imparant dôs lenghis, par esempli furlan e talian, al è une gjinastiche pal çurviel, cence dismenteâ che, intun mont simpri plui globalizât, lis nestris lidrîs a son monts impuartants».
Davide Francescutti
TERITORI – Brain training in marilenghe............
«Il furlan al è une gjinastiche pal çurviel»: peraule di Domenico Lenarduzzi, origjinari di Çopule ma par plui di cincuante agns dirigjent de Comission europeane, e pari dal progjet Erasmus, chel che al permet ai students universitaris di dute la Europe di studiâ intun ateneu forest. Lenarduzzi al è tornat in Friûl in Fevrâr, par incuintrâ i students des scuelis superiôrs a Pordenon, intune cunvigne organizade dal Servizi politichis europeanis de Provincie, coordenade dal assessôr Markus Maurmair. Il dirigjent de Union europeane, che al vîf di tancj agns a Bruxelles (a è ancje il president dal Fogolâr furlan de capitâl belghe), al à contât li sôs esperiencis dentri de Comission, soredut intai agns che al è stât creât il progjet Erasmus. Il prossim mês di Jugn si votarà pal gnûf parlament european: «Us invidi a lâ a votâ – al à dit ai zovins -, e soredut a deprovincializâsi: non stait a fâ vacancis «cidinis» a Lignan ma lait in paîs forescj, parcè che i zovins di chei altris paîs europeans a no si fasin problemis a vignî achì a cirî pussibilitâts di studi e di lavôr». I zovins students pordenonês a àn volût però ancje cognossi il so parê sul insegnament dal furlan tes scuelis dal oblic. «A cjase mê, in Belgjiche, o ai simpri fevelât par furlan – al à zontât Lenarduzzi -, e plui che tes scuelis o pensi che al sarès miei sostignî la marilenghe in ambient familiâr e culturâl, par esempli tal teatri. Ma si à di dî che, inte scuele, il furlan – miei se opzionâl – nol fâs nuie di mâl, anzit. Cressi imparant dôs lenghis, par esempli furlan e talian, al è une gjinastiche pal çurviel, cence dismenteâ che, intun mont simpri plui globalizât, lis nestris lidrîs a son monts impuartants».


text:
Un cuadri cjandit, cence sacumis o sfumaduris. Blanc, juste apont, tant che il titul dal ultin spetacul dal Teatri Incerto, ispirât al test Art di Yasmina Reza e produsût dal CSS Teatri stabil di inovazion dal Friûl-Vignesie Julie, che al à debutât ai 21 di Març a S. Vît dal Tiliment e che al à za tacât a zirâ, te suaze de stagjon dal Ent regjonâl teatrâl dal Friûl-Vignesie Julie, cun plenon di public. Dongje dal tercet Fantini, Moretti e Scruzzi, l’element principâl in sene e je propite une tele di art contemporanie che un dai trê, a so dî intindidôr di piture, al à comprât paiantle un voli dal cjâf dome par fâ contente la gnove morose. Di chi, e nas une discussion ferbinte cun chei altris doi che no si ferme al nivel artistic, ma e passe a tamês il leam jenfri i trê, tirant fûr plui di cualchi cadavar platât e metint a risi la lôr amicizie. A dispiet dal titul, duncje, il spetacul nol è vueit di contignûts, ma al tocje sul vîf la crisi des relazions in dì di vuê, cun chê ironie gustose e chês stocadis tipichis dal Incerto. Volêso une prove? Blanc al sarà a ….
di S.F.


text:
Il sît al è progjetât par cirî di miorâ al massim la utilizazion e la acessibilitât des pagjinis web. Garantî l’acès aes informazions aes personis cun abilitâts diferentis, cun di plui che jessi un oblic di leç pes publichis aministrazions e je ancje la fonde par miorâ la cualitât de comunicazion vie internet. Il portâl al è stât progjetât par lâ daûr cui 22 recuisîts de leç n°4 dai 9 di Zenâr dal 2004 su lis “Disposizions par favorî l’acès dai sogjets disabilii ai imprescj informatics” e in conformitât aes diretivis W3C di XHTML 1.0 Strict e CSS 2. I riferiments normatîfs e i nivei di riferiment doprâts a son: - Liniis vuide dal CNIPA
- Liniis vuide par la acessibilitât dal W3C (Progjet WAI)
- Standard di acessibilitât ISO. Il studi de acessibilitât al previôt un aspiet tecnic e une part di percezion e comprensibilitât.
La verifiche di chescj diviers aspiets e permet di dâ un vôt al nivel di acessibilitât di un sît (su la fonde des indicazions dal WAI). Dal pont di viste tecnic, lis pagjinis:
-a son realizadis in XHTML 1.0 Strict
-no àn frame, ogjets java o flash no acessibii
-a àn caratars ridimensionabii
- a son navigabilis in maniere corete cun imprescj di navigazion assistude.
Par ce che si riferìs ai aspiets di comprensibilitât, utilizazion, semplicitât di navigazion si è cirût di uniformâ la struture dal sît tignint la navigazion principâl a man drete e la navigazion secondarie a çampe, cirint in plui di dâ simpri indicazion de posizion indulà che si è. Lis sezions dal sît a scugnaressin dâ une sudivision clare dai contignûts e permeti une navigazion ben smirade.
Navigazion de tastiere - Accesskey (colegaments svelts)
I tascj di acès svelt a premetin di ativâ il colegament a pagjinis specifichis o ponts dal document cul jutori dome de tastiere, cence doprâ il mouse. Par ativâ il colegament si scuen tignî fracât un tast fis plui il tast di acès svelt assegnât al colegament.
Lis cumbinazions disponibilis a son:
ALT+1 Si va ae sezion superiôr cun leam ae pagjine principâl.
ALT+2 Si va ae colone di çampe.
ALT+3 Si va ae colone di man drete, indulà che a son tignûts i leams aes pagjinis di presentazion dal sît.
ALT+4 Si va diretementri al contignût dal menù da pît de pagjine (footer)
ALT+5 Si va diretementri al contignût de pagjine Acessibilitât.
Notis:
Il tast fis pai utents che a navighin in ambient PC windows al è ALT. Pai utents Macintosh il tast fis al è CTRL (miluç). Pai utents Amaya il tast fis al pues jessi ALT o CTRL a seconde des preferencis impostadis. I utents che a navighin cun Internet Explorer, a fracaran il tast “invio” par acedi ai contignûts associâts al tast di acès svelt. I altris utents a acedaran diretementri ai contignûts associâts al tast di acès svelt. I Browser di vecje gjenerazion no permetin la navigazion de tastiere.
Grafiche, contrast e ipovision
La progjetazion grafiche e je stade studiade par jessi il plui pussibil plasevule di doprâ, svelte di usâ e facile di memoreâ. Il sît al è stât progjetât cun cure pal contrast bielzà inte version grafiche, al è pussibil ingrandî i caratars, ma par formis di ipovision plui impuartants al è conseât l’ûs dal sfuei di stîl cun contrast alt bielzà disponibil. Par ativâlu si scuen fracâ su “Alto Contrasto” in bas dal pît di pagjine.
Utilizazion des tabelis
La struture principâl e je stade progjetade in mût “tableless” (cence doprâ tabelis pal design). Ciertis sezions a podaran invezit vê ciertis tabelis pregressis, che a vignaran convertidis biel prest.
Contignût des pagjinis cun adatament fluit
La presentazion e i contignûts testuâi si adatin aes dimensions dal barcon dal browser doprât dal utent cence soreposizion dai imprescj presints o pierdite di informazions, ancje in câs di ridimensionament, ingrandiment o riduzion de aree di visualizazion o dai caratars rispiet ai valôrs predefinîts di chescj parametris.
Ingrandiment dai caratars
Intal menù dal propri browser al è pussibil ridimensionâ i caratars dai tescj presints intes pagjinis dal sît. Cheste e je la procedure di seguî par incressi o calâ la dimension dai caratars se si navighe cun Internet Explorer: visualize > caratar > sielte de dimension.
Par browser tant che Mozilla, Firefox, Netscape: fracâ tal stes timp il tast ctrl e il tast plui (+) par incressi e il tast mancul (-) par calâ il caratar. Cun chescj browser la stesse funzion e je ativabile dal menù: visualize > dimension test > sielte ingrandiment o riduzion.
Par il browser Opera si previôt la stesse funzion di ingrandiment svelt (ctrl + tast plui o tast mancul) e intal menù dal browser: visualize > zoom.
Imagjinis e leams
Dutis lis imagjinis presints sul sît e an un piçul test di descrizion (alternative testuâl), che al informe sul contignût de stesse. Cuant che al è necessari i leams a ripuartin il titul che al clarìs la lôr funzion. Fermantsi cul mouse sul leam, e comparìs une etichete descritive (tooltip) intant che i letôrs di schermi (es. Jaws) a learan il contignût dal titul associât al leam.
Tabindex (navigazion de tastiere)
Al è stât aplicât un ordenament di navigazion par mieç dal tast “TAB”, e la architeture atuâl de pagjine e scugnarès permeti une navigazion ordenade e corete.
Avertence
Par problemis di acessibilitât, erôrs intes pagjinis, sugjeriments o informazions si pues contatâ il centri redazionâl che si ocupe de gjestion dal sît. Us invidìn duncje a segnalâ i problemis di acessibilitât che o podês cjatâ su lis nestris pagjinis, in mût di permetinus un intervent il plui pussibil svelt e furnîus un miôr servizi.


text:
martedì 15 febbraio 2011
Un lûc par fevelâ
di leterature furlane
Cun chest blog, la Union Scritôrs Furlans e à chê di ufrî un altri lûc là che si puedi fevelâ di leterature in lenghe furlane.
L’implant dal blog al è une vore sempliç. Almancul par tacâ, si à pensât a jessudis setemanâls che, pe plui part, a proponaran recensions sei des gnovis produzions par furlan, sei di oparis classichis de leterature furlane.
Par curâ chest aspiet si à inviât une colaborazion cui periodics “La Patrie dal Friûl” e “Ladins dal Friûl”.
Cun di plui, dilunc vie dal an, si metaran a disposizion ancje un pôcs dai articui publicâts su la riviste de Union, ven a dî “Gnovis Pagjinis Furlanis”.
Ancje achì a cjataran spazi recensions di libris, ma si varan ancje articui dedicâts a personaçs che a àn dât il lôr contribût ae culture furlane.
No mancjaran po segnalazions di apontaments impuartants e altris contignûts che us invidìn a scuvierzi un pôc par volte.
Buine leture a ducj!
---------------
Gjavât fûr dal gnûf sît
Pubblicato da Comitât pe Autonomie e pal Rilanç dal Friûl a 14:06
Etichette: Union Scritôrs Furlans
Iscriviti a: Commenti sul post (Atom)